8. การจัดการ

8.1 โครงสร้างการจัดการ

8.1.1 โครงสร้างกรรมการบริษัท ประกอบด้วยคณะกรรมการบริษัท คณะกรรมการตรวจสอบ
คณะกรรมการ

โครงสร้างการจัดการองค์กร

โครงสร้างการจัดการองค์การของบริษัท ณ 31 ธันวาคม 2555

[]

บริษัทได้กำหนดอำนาจหน้าที่ความรับผิดชอบของคณะกรรมการไว้ดังนี้

-   อำนาจดำเนินการของคณะกรรมการบริษัท

    1.  แต่งตั้ง ถอดถอน มอบอำนาจหน้าที่ให้แก่ที่ปรึกษาคณะกรรมการบริษัท
        และ/หรือคณะกรรมการอื่นใดไปปฏิบัติ

    2.  ปรึกษาผู้เชี่ยวชาญ หรือที่ปรึกษาของบริษัท (ถ้ามี) หรือจ้างที่ปรึกษา
        หรือผู้เชี่ยวชาญภายนอก ในกรณีจำเป็นด้วยค่าใช้จ่ายของบริษัท

    3.  มอบอำนาจให้แก่ฝ่ายจัดการ พนักงานระดับบริหารของบริษัท
        หรือบุคคลอื่นใดทำการแทนได้ ภายใต้ระเบียบที่คณะกรรมการบริษัทได้กำหนดไว้

    4.  พิจารณาอนุมัติธุรกรรมต่าง ๆ ในการดำเนินกิจการของบริษัท
        ในส่วนที่เกินอำนาจคณะกรรมการบริหาร

-   หน้าที่และความรับผิดชอบของคณะกรรมการบริษัท

1.  กำหนดทิศทาง เป้าหมาย และนโยบายทางธุรกิจของบริษัท

2.  อนุมัติแผนงานและงบประมาณประจำปีรวมทั้งกำกับดูแลการปฏิบัติงานของฝ่ายจัดการให้เป็นไปตามกฎหมาย
    นโยบายและแผนงานที่กำหนดไว้อย่างมีประสิทธิภาพและประสิทธิผล

3.  ส่งเสริมให้จัดทำนโยบายการกำกับดูแลกิจการจริยธรรมและจรรยาบรรณธุรกิจที่เป็นลายลักษณ์อักษร
    เพื่อให้กรรมการบริษัท ผู้บริหาร และพนักงาน
    ใช้เป็นแนวทางในการปฏิบัติในการดำเนินธุรกิจและติดตามให้มีการปฏิบัติตามอย่างจริงจัง

4.  จัดให้มีระบบควบคุมภายในที่เพียงพอ เหมาะสม เพื่อให้มั่นใจว่า การทำรายการต่าง ๆ
    ได้รับอนุมัติจากผู้มีอำนาจ มีการสอบทานและจัดทำบัญชีที่ถูกต้อง ตลอดจนมีระบบต่าง ๆ
    ที่สามารถป้องกันการนำทรัพย์สินของบริษัทไปใช้ในทางมิชอบ

5.  การทำรายการที่อาจมีความขัดแย้งของผลประโยชน์ ต้องมีการพิจารณาอย่างรอบคอบ
    มีแนวทางที่ชัดเจนและเป็นไปเพื่อผลประโยชน์ของบริษัทและผู้ถือหุ้น
    โดยผู้มีส่วนได้เสียไม่มีส่วนร่วมในการตัดสินใจ
    และปฏิบัติตามข้อกำหนดเกี่ยวกับขั้นตอนการดำเนินการและการเปิดเผยข้อมูลของรายการที่อาจมีความขัดแย้งของผลประโยชน์ให้ถูกต้อง

6.  ให้ความเห็นชอบรายงานทางการเงินที่ผู้สอบบัญชีได้ตรวจสอบ และ/หรือสอบทานแล้ว
    และได้ผ่านความเห็นชอบจากคณะกรรมการตรวจสอบแล้ว

7.  รับผิดชอบต่อผู้ถือหุ้นทุกรายอย่างเท่าเทียมกัน
    และมีการเปิดเผยข้อมูลต่อผู้ถือหุ้นและผู้ลงทุนอย่างถูกต้อง มีมาตรฐานและโปร่งใส

8.  รับทราบรายงานการบริหารกิจการจากคณะกรรมการบริหาร

9.  เรียกประชุมผู้ถือหุ้น โดยกำหนด วัน เวลา สถานที่ และระเบียบวาระการประชุมผู้ถือหุ้น
    ตลอดจนกำหนดอัตราการจ่ายเงินปันผล (หากมี)
    และความเห็นของคณะกรรมการบริษัทเกี่ยวกับเรื่องที่เสนอต่อผู้ถือหุ้น ในระหว่าง 21
    วันก่อนวันประชุมผู้ถือหุ้นแต่ละครั้ง บริษัทจะงดรับลงทะเบียนการโอนหุ้นก็ได้
    โดยประกาศให้ผู้ถือหุ้นทราบ ณ สำนักงานใหญ่และสำนักงานสาขาของบริษัทไม่น้อยกว่า 14 วัน
    ก่อนวันงดรับลงทะเบียนการโอนหุ้น หรือ กำหนดวันเพื่อกำหนดรายชื่อผู้ถือหุ้น (Record Date
    : RD) ล่วงหน้าก่อนวันประชุมผู้ถือหุ้นไม่เกิน 2 เดือน
    และกำหนดวันปิดสมุดทะเบียนพักการโอนหุ้น 1 วัน ในวันทำการถัดจากวันกำหนดรายชื่อผู้ถือหุ้น
    เพื่อรวบรวมรายชื่อตาม มาตรา 225 ของ พ.ร.บ. หลักทรัพย์และตลาดหลักทรัพย์
    ทั้งนี้เพื่อสิทธิในการเข้าร่วมประชุมผู้ถือหุ้นและสิทธิในการรับเงินปันผล

    10. จัดทำรายงาน “ความรับผิดชอบของคณะกรรมการบริษัทต่อรายงานทางการเงิน”
        โดยเปิดเผยไว้ในรายงานประจำปีของบริษัท (แบบ 56-2)
        และแบบแสดงรายการข้อมูลประจำปี (แบบ 56-1)

    11. ติดตามดูแลเอกสารที่จะยื่นต่อหน่วยงานกำกับดูแลที่เกี่ยวข้อง
        เพื่อให้มั่นใจว่าได้แสดงข้อความ
        หรือลงรายการเป็นไปโดยถูกต้องตรงตามข้อมูลที่ปรากฏอยู่ในสมุดบัญชี ทะเบียน
        หรือเอกสารอื่นใดของบริษัท

    12. อนุมัติกฎบัตรคณะกรรมการบริษัท และ/หรือคณะกรรมการชุดอื่น

    13. ปฏิบัติการอื่นใดที่เกินอำนาจคณะกรรมการบริหารหรือตามที่คณะกรรมการบริษัทเห็นสมควร

คณะกรรมการชุดย่อย

  คณะกรรมการตรวจสอบ

คณะกรรมการบริษัท ได้อนุมัติจัดตั้งคณะกรรมการตรวจสอบ
โดยได้แต่งตั้งจากกรรมการบริษัทที่มีคุณสมบัติตามที่กฎหมายหลักทรัพย์และตลาดหลักทรัพย์กำหนด
โดยมีจำนวนอย่างน้อย 3 คน และต้องมีความรู้ด้านบัญชีและการเงินอย่างน้อย 1 คน
มีวาระการดำรงตำแหน่งคราวละ 1 ปี ซึ่งได้รับการแต่งตั้งจากประชุมคณะกรรมการบริษัทุกปี
ภายหลังการประชุมสามัญผู้ถือหุ้นประจำปี

รายชื่อของคณะกรรมการตรวจสอบ

1.  นายนพพร พงษ์เวช ประธานกรรมการตรวจสอบ

2.  พลตำรวจเอกสมชาย ประภัสภักดี กรรมการตรวจสอบ

3.  นายอมร อัศวานันท์ กรรมการตรวจสอบ

4.  นายสุรงค์ องค์โฆษิต กรรมการตรวจสอบ

โดยมีนายนพพร พงษ์เวช และนายอมร อัศวานันท์
เป็นผู้ที่มีความรู้และประสบการณ์ในการสอบทานงบการเงินของบริษัท

-   อำนาจดำเนินการของคณะกรรมการตรวจสอบ

    1.  กำหนดให้มีการประสานความเข้าใจให้อยู่ในแนวทางเดียวกัน ระหว่างผู้สอบบัญชี
        คณะกรรมการบริษัท และหน่วยงานตรวจสอบภายใน

    2.  มีอำนาจเชิญ ผู้บริหาร ฝ่ายจัดการ หรือพนักงานของบริษัทที่เกี่ยวข้อง
        มาชี้แจงให้ความเห็น ร่วมประชุม หรือส่งเอกสารตามที่เห็นว่าเกี่ยวข้องจำเป็น
        ตลอดจนเข้าถึงข้อมูลได้ทุกระดับขององค์กร

    3.  มีอำนาจในการตรวจสอบผู้ที่เกี่ยวข้องและเรื่องที่เกี่ยวข้องภายในขอบเขตของอำนาจและหน้าที่ของณะกรรมการตรวจสอบ

    4.  ปรึกษาผู้เชี่ยวชาญ หรือที่ปรึกษาของบริษัท (ถ้ามี) หรือจ้างที่ปรึกษา
        หรือผู้เชี่ยวชาญภายนอก ในกรณีจำเป็นด้วยค่าใช้จ่ายของบริษัท

    5.  ให้ความเห็นชอบในการพิจารณาแต่งตั้ง โยกย้าย
        เลิกจ้างหัวหน้าตรวจสอบภายในหรือหน่วยงานอื่นใดที่รับผิดชอบเกี่ยวกับการตรวจสอบภายใน

-   หน้าที่และความรับผิดชอบของคณะกรรมการตรวจสอบ

1.  สอบทานให้บริษัทมีรายงานทางการเงินอย่างถูกต้องและเพียงพอ

2.  สอบทานให้บริษัทมีระบบควบคุมภายใน (internal control)
    และระบบการตรวจสอบภายใน (internal audit) ที่เหมาะสมและมีประสิทธิผล
    และพิจารณาความเป็นอิสระของหน่วยงานตรวจสอบภายใน
    ตลอดจนให้ความเห็นชอบในการพิจารณา แต่งตั้ง โยกย้าย เลิกจ้างหัวหน้าตรวจสอบภายใน
    หรือหน่วยงานอื่นใดที่รับผิดชอบเกี่ยวกับการตรวจสอบภายใน

3.  สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์แห่งประเทศไทย
    ข้อกำหนดของ ตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัท

4.  พิจารณา คัดเลือก เสนอแต่งตั้งบุคคลซึ่งมีความเป็นอิสระ เพื่อทำหน้าที่เป็นผู้สอบบัญชีของบริษัท
    และเสนอค่าตอบแทนของบุคคลดังกล่าว รวมทั้งเข้าร่วมประชุมกับผู้สอบบัญชี
    โดยไม่มีฝ่ายจัดการเข้าร่วมประชุมด้วยอย่างน้อยปีละ 1 ครั้ง

5.  พิจารณารายการที่เกี่ยวโยง หรือรายการที่อาจมีความขัดแย้งทางผลประโยชน์
    ให้เป็นไปตามกฎหมาย
    และข้อกำหนดของตลาดหลักทรัพย์แห่งประเทศไทยทั้งนี้เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

6.  จัดทำรายงานของคณะกรรมการตรวจสอบ โดยเปิดเผยไว้ในรายงานประจำปีของบริษัท
    ซึ่งรายงานดังกล่าวต้องลงนามโดยประธานคณะกรรมการตรวจสอบ
    และต้องประกอบด้วยข้อมูลอย่างน้อยดังต่อไปนี้

(1) ความเห็นเกี่ยวกับความถูกต้อง ครบถ้วน เป็นที่เชื่อถือได้ของรายงานทางการเงินของบริษัท

(2) ความเห็นเกี่ยวกับความเพียงพอของระบบควบคุมภายในของบริษัท

(3) ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์ข้อกำหนดของ

(4) ตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัท

(5) ความเห็นเกี่ยวกับความเหมาะสมกับผู้สอบบัญชี

(6) ความเห็นเกี่ยวกับรายงานที่อาจมีความขัดแย้งกับผลประโยชน์

(7) จำนวนการประชุมคณะกรรมการตรวจสอบ
    และการเข้าร่วมประชุมของกรรมการตรวจสอบแต่ละท่าน

(8) ความเห็นหรือข้อสังเกตโดยรวมที่คณะกรรมการตรวจสอบได้รับจากการปฏิบัติหน้าที่ตามกฎบัตร
    (charter)

(9) รายการอื่นที่เห็นว่าผู้ถือหุ้นและผู้ลงทุนทั่วไปควรทราบ
    ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท

7.  ในการปฏิบัติหน้าที่ของคณะกรรมการตรวจสอบ
    หากพบหรือมีข้อสงสัยว่ามีรายการหรือการกระทำดังต่อไปนี้
    ซึ่งอาจมีผลกระทบอย่างมีนัยสำคัญต่อฐานะการเงินและผลการดำเนินงานของบริษัท
    ให้คณะกรรมการตรวจสอบรายงานต่อคณะกรรมการบริษัทเพื่อดำเนินการปรับปรุงแก้ไขภายในเวลาที่คณะกรรมการตรวจสอบเห็นสมควร

(1) รายการที่เกิดความขัดแย้งทางผลประโยชน์

(2) การทุจริตหรือสิ่งผิดปกติหรือมีความบกพร่องที่สำคัญในระบบควบคุมภายใน

(3) การฝ่าฝืนกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทยหรือกฎหมายที่เกี่ยวข้องกับธุรกิจของบริษัท

  หากคณะกรรมการของบริษัทหรือผู้บริหาร
  ไม่ดำเนินการให้มีการปรับปรุงแก้ไขภายในระยะเวลาที่เหมาะสม
  กรรมการตรวจสอบรายใดรายหนึ่งอาจรายงานว่ามีรายการหรือการกระทำดังกล่าวต่อสำนักงานคณะกรรมการกำกับหลักทรัพย์และตลาดหลักทรัพย์
  หรือตลาดหลักทรัพย์แห่งประเทศไทย

8.  สนับสนุนและติดตามให้บริษัทมีระบบการบริหารความเสี่ยงอย่างมีประสิทธิภาพ

9.  ปรับปรุงและแก้ไขกฎบัตรคณะกรรมการตรวจสอบ
    และนำเสนอต่อคณะกรรมการบริษัทเพื่อพิจารณาอนุมัติ

10. ปฏิบัติการอื่นใดตามที่คณะกรรมการของบริษัทมอบหมาย
    ด้วยความเห็นชอบจากคณะกรรมการตรวจสอบโดยอาศัยอำนาจตามข้อบังคับของบริษัท
    และกฎหมาย

  คณะกรรมการบริหาร

คณะกรรมการบริษัท ได้แต่งตั้งคณะกรรมการบริหาร เพื่อทำหน้าที่บริหารจัดการกิจการของบริษัท
เพื่อให้มั่นใจได้ว่าบริษัทมีกระบวนการบริหารจัดการกิจการของบริษัทได้เป็นอย่างดี
ประกอบด้วยกรรมการจำนวน 6 ท่าน ซึ่งรวม ประธานกรรมการบริหาร
มีวาระการดำรงตำแหน่งคราวละ 1 ปี ซึ่งได้รับการแต่งตั้งจากที่ประชุมคณะกรรมการบริษัททุกปี
ภายหลังการประชุมสามัญผู้ถือหุ้นประจำปี

รายชื่อของคณะกรรมการบริหาร

1.  นายธีระศักดิ์ วิกิตเศรษฐ์ ประธานกรรมการบริหาร

2.  นายสุจริต ปัจฉิมนันท์ กรรมการบริหาร

3.  นายอัตถกร กลั่นความดี กรรมการบริหาร

4.  นายทนง ศรีจิตร์ กรรมการบริหาร

5.  นายวิโรจน์ ธีรวัฒน์วาที กรรมการบริหาร

6.  นายสุเทพ ด่านศิริวิโรจน์ กรรมการบริหาร

-   อำนาจดำเนินการของคณะกรรมการบริหาร

1.  แต่งตั้ง ถอดถอน โยกย้าย พิจารณาความดีความชอบ
    ตลอดจนกำหนดค่าตอบแทนและสวัสดิการแก่พนักงานระดับต่างๆ

2.  แต่งตั้ง ถอดถอน คณะทำงานอื่นใดเพื่อดำเนินกิจการต่าง ๆ ในการบริหารงานของบริษัท

3.  ออกระเบียบ ประกาศ ว่าด้วยการปฏิบัติงานและสามารถมอบอำนาจให้แก่กรรรมการบริหาร
    และ/หรือพนักงาน
    ผู้ดำรงตำแหน่งทางการบริหารเป็นผู้ลงนามอนุมัติเบิกจ่ายสินทรัพย์ของบริษัทได้

4.  ปรึกษาผู้เชี่ยวชาญ หรือที่ปรึกษาของบริษัท (ถ้ามี) หรือจ้างที่ปรึกษา หรือผู้เชี่ยวชาญภายนอก
    ในกรณีจำเป็นด้วยค่าใช้จ่ายของบริษัท

5.  พิจารณาอนุมัติธุรกรรมต่าง ๆ ในการดำเนินกิจการของบริษัท
    ภายในวงเงินที่กำหนดในแต่ละประเภทธุรกรรม

6.  ออกระเบียบปฏิบัติงานอื่นใดตามที่เห็นสมควร

-   หน้าที่และความรับผิดชอบของคณะกรรมการบริหาร

    1.  เสนอเป้าหมาย นโยบาย แผนงาน และงบประมาณประจำปีต่อคณะกรรมการบริษัท

    2.  รับผิดชอบในการบริหารกิจการของบริษัท ให้เป็นไปตามทิศทาง เป้าหมาย
        นโยบายทางธุรกิจของบริษัท

    3.  รับผิดชอบในการเพิ่มขีดความสามารถในการแข่งขันของบริษัท
        และส่งเสริมให้มีการคิดค้นนวัตกรรมอย่างต่อเนื่อง

    4.  รับผิดชอบให้การดำเนินงานของบริษัทให้เป็นไปตามกฎหมาย วัตถุประสงค์
        ข้อบังคับของบริษัทมติที่ประชุม ผู้ถือหุ้นมติที่ประชุมคณะกรรมการบริษัท
        ตลอดจนระเบียบปฏิบัติที่เกี่ยวข้อง

    5.  กรรมการบริหารอาจแบ่งงานกันรับผิดชอบได้
        โดยต้องรายงานความเป็นไปของกิจการที่ตนดูแลต่อที่ประชุมคณะกรรมการบริหารให้ทราบ

    6.  ดูแลให้มีการจัดทำรายงานทางการเงิน เพื่อให้ผู้สอบบัญชีทำการตรวจสอบ
        และ/หรือสอบทาน ก่อนเสนอต่อคณะกรรมการตรวจสอบ และคณะกรรมการบริษัท
        ตามลำดับ

    7.  พิจารณาเรื่องที่จะเสนอให้คณะกรรมการบริษัทพิจารณาให้ความเห็นชอบหรืออนุมัติต่อไป

    8.  ปรับปรุงและแก้ไขกฎบัตรคณะกรรมการบริหาร และนำเสนอต่อคณะกรรมการบริษัทเพื่อ
        พิจารณาอนุมัติ

    9.  ปฏิบัติการอื่นใด ตามที่คณะกรรมการบริษัทมอบหมาย

คณะกรรมการสรรหาและกำหนดค่าตอบแทน

คณะกรรมการบริษัท ได้แต่งตั้งคณะกรรมการสรรหาและกำหนดค่าตอบแทน
เพื่อทำหน้าที่สนับสนุนการปฏิบัติงานของคณะกรรมการบริษัทในการกำกับดูแลกิจการโดยเฉพาะการสรรหาบุคคลที่มีคุณสมบัติเหมาะสมเพื่อดำรงตำแหน่งกรรมการ
ทั้งนี้ เพื่อให้มั่นใจได้ว่าบริษัทมีกระบวนการสรรหาบุคคลดังกล่าวอย่างโปร่งใส
ประกอบด้วยกรรมการจำนวน 3 ท่าน โดยเป็นกรรมการที่ไม่ได้เป็นผู้บริหารจำนวน 1 ท่าน ซึ่งรวม
ประธานกรรมการสรรหาและกำหนดค่าตอบแทน มีวาระการดำรงตำแหน่งคราวละ 1 ปี
ซึ่งได้รับการแต่งตั้งจากที่ประชุมคณะกรรมการบริษัททุกปี ภายหลังการประชุมสามัญ ผู้ถือหุ้นประจำปี

การสรรหา เพื่อสรรหาและกลั่นกรองบุคคลที่มีคุณสมบัติเหมาะสมที่จะดำรงตำแหน่งกรรมการบริษัท
ทั้งนี้ เพื่อให้มั่นใจได้ว่าบริษัทมีกระบวนการสรรหาบุคคลดังกล่าวอย่างโปร่งใส

การกำหนดค่าตอบแทน เพื่อพิจารณาหลักเกณฑ์ในการจ่ายและรูปแบบค่าตอบแทนของกรรมการบริษัท
ทั้งนี้ เพื่อให้มั่นใจได้ว่าบริษัทมีการพิจารณาค่าตอบแทนอย่างโปร่งใสและเป็นธรรม

รายชื่อของคณะกรรมการสรรหาและกำหนดค่าตอบแทน

1.  นายบุญเกียรติ โชควัฒนา ประธานกรรมการกรรมการสรรหาและกำหนดค่าตอบแทน

2.  นายธีระศักดิ์ วิกิตเศรษฐ์ กรรมการสรรหาและกำหนดค่าตอบแทน

3.  นายนพพร พงษ์เวช กรรมการสรรหาและกำหนดค่าตอบแทน

-   อำนาจดำเนินการของคณะกรรมการสรรหาและกำหนดค่าตอบแทน

1.  มีอำนาจเชิญฝ่ายจัดการ หรือพนักงานของบริษัทที่เกี่ยวข้องมาชี้แจง
    ให้ความเห็นร่วมประชุมหรือส่งเอกสารตามที่เห็นว่าเกี่ยวข้องจำเป็น

2.  ปรึกษาผู้เชี่ยวชาญ หรือที่ปรึกษาของบริษัท (ถ้ามี) หรือจ้างที่ปรึกษา หรือผู้เชี่ยวชาญภายนอก
    ในกรณีจำเป็นด้วยค่าใช้จ่ายของบริษัท

-   หน้าที่และความรับผิดชอบของคณะกรรมการสรรหาและกำหนดค่าตอบแทน

การสรรหา

1.  พิจารณาสรรหาคัดเลือกบุคคลผู้มีคุณสมบัติเหมาะสมที่จะเข้าดำรงตำแหน่งกรรมการบริษัท

2.  ตรวจสอบประวัติและข้อมูลต่างๆ ของบุคคลที่ได้รับการคัดเลือก
    โดยคำนึงถึงความรู้ความสามารถประสบการณ์ ความเชี่ยวชาญจากหลากหลายวิชาชีพ
    มีคุณสมบัติที่เหมาะสม โดยเป็นไปตามข้อบังคับของบริษัทและกฎหมายที่เกี่ยวข้อง

3.  จัดทำความเห็นหรือข้อเสนอแนะต่าง ๆ เพื่อใช้ประกอบการพิจารณา

4.  เสนอชื่อบุคคลที่ได้รับการคัดเลือกต่อคณะกรรมการบริษัท เพื่อพิจารณา

5.  ปรับปรุงและแก้ไขกฎบัตรคณะกรรมการสรรหาและกำหนดค่าตอบแทน
    และนำเสนอต่อคณะกรรมการบริษัทเพื่อพิจารณาอนุมัติ

6.  ปฏิบัติการอื่นใด ตามที่คณะกรรมการบริษัทมอบหมาย

การกำหนดค่าตอบแทน

1.  ประเมินผลการปฏิบัติงานของคณะกรรมการบริษัทในแต่ละปี

2.  พิจารณากำหนดวงเงินค่าตอบแทนสำหรับกรรมการบริษัท
    โดยพิจารณาจากผลการดำเนินงานของบริษัท
    วงเงินค่าตอบแทนที่ได้รับอนุมัติจากที่ประชุมผู้ถือหุ้น
    และจำนวนเงินค่าตอบแทนที่จ่ายในปีที่ผ่านมา
    เพื่อนำเสนอต่อคณะกรรมการบริษัทพิจารณาและนำเสนอต่อที่ประชุมผู้ถือหุ้นเพื่ออนุมัติ

3.  พิจารณาจัดสรรค่าตอบแทนแก่กรรมการบริษัท โดยพิจารณาจากผลการปฏิบัติงาน
    อำนาจหน้าที่และปริมาณความรับผิดชอบภายในวงเงินที่ผู้ถือหุ้นได้อนุมัติและนำเสนอต่อคณะกรรมการบริษัทเพื่ออนุมัติ

4.  พิจารณาจัดสรรค่าตอบแทนแก่กรรมการสรรหาและกำหนดค่าตอบแทน
    (ที่มิได้ดำรงตำแหน่งกรรมการบริษัท) โดยพิจารณาจากผลการปฏิบัติงานอำนาจหน้าที่
    และปริมาณความรับผิดชอบและนำเสนอต่อคณะกรรมการบริษัทเพื่ออนุมัติ

5.  ปรับปรุงและแก้ไขกฎบัตรคณะกรรมการสรรหาและกำหนดค่าตอบแทน
    และนำเสนอต่อคณะกรรมการบริษัทเพื่อพิจารณาอนุมัติ

6.  ปฏิบัติการอื่นใด ตามที่คณะกรรมการบริษัทมอบหมาย

  ผู้บริหาร

ปัจจุบันผู้บริหารของบริษัท มีจำนวน 4 คน
ซึ่งได้รับมอบหมายอำนาจหน้าที่ให้ดำเนินงานภายใต้นโยบายที่บริษัทกำหนดไว้

1.  นายวิโรจน์ ธีรวัฒน์วาที ผู้จัดการฝ่ายวิศวกรรม / ผู้จัดการฝ่ายบัญชีและการเงิน

2.  นายธีระยุทธ แก้วคูณ ผู้จัดการฝ่ายปฏิบัติการ / ผู้จัดการฝ่ายบริหารโครงการและก่อสร้าง

3.  นายอภิพงศ์ วิชชุเวสคามินทร์ ผู้จัดการฝ่ายพัฒนาธุรกิจ

4.  นายอุฬาร เริ่มปลูก ผู้จัดการฝ่ายบริหารองค์กร

หมายเหตุ : ผู้บริหารของบริษัท
เป็นผู้บริหารตามคำนิยามของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
ซึ่งแบ่งตามหน้าที่ความรับผิดชอบ

-   หน้าที่และความรับผิดชอบของผู้บริหารที่สำคัญ

1.  มีหน้าที่ในการปฏิบัติให้เป็นไปตามนโยบายกฏหมาย วัตถุประสงค์ ข้อบังคับระเบียบบริษัท
    มติที่ประชุมผู้ถือหุ้น มติคณะกรรมการการบริษัท และมติคณะกรรมการบริหาร
    ด้วยความรับผิดชอบระมัดระวัง ซื่อสัตย์สุจริต

2.  ดำเนินกิจการงานของบริษัท ให้เป็นไปตามหลักการกำกับกิจการที่ดี
    ที่คณะกรรมการบริษัทกำหนดไว้เป็นแนวทางปฏิบัติ

3.  อื่น ๆ ตามที่คณะกรรมการผู้จัดการ คณะกรรมการบริหารและคณะกรรมการบริษัทมอบหมาย
    โดยมีการแบ่งแยกอำนาจหน้าที่ตามความรับผิดชอบ

ผู้มีอำนาจควบคุม

บริษัทไม่มีผู้มีอำนาจควบคุมที่มีอิทธิพลต่อการกำหนดนโยบายการจัดการหรือดำเนินงานของบริษัท
อย่างมีนัยสำคัญ

-   อำนาจหน้าที่และความรับผิดชอบของกรรมการผู้จัดการ ดังนี้

1.  มีอำนาจในการบริหารกิจการของบริษัท ให้เป็นไปตามกฎหมาย วัตถุประสงค์
    ข้อบังคับของบริษัท มติที่ประชุม ผู้ถือหุ้นมติที่ประชุมคณะกรรมการบริษัท
    มติที่ประชุมคณะกรรมการบริหาร ตลอดจนระเบียบปฏิบัติที่เกี่ยวข้อง

2.  มีอำนาจในการสั่งการ ดำเนินการใดๆ ที่จำเป็นและสมควร เพื่อให้การดำเนินการตามข้อ 1.
    สำเร็จลุล่วงไป และหากเป็นเรื่องสำคัญให้รายงาน และ/หรือ
    แจ้งให้คณะกรรมการบริหารรับทราบ

3.  มีอำนาจบังคับบัญชา บรรจุ แต่งตั้ง ถอดถอน โอนย้าย พิจารณาความดีความชอบ
    มาตรการทางวินัย ตลอดจนกำหนดค่าตอบแทนและสวัสดิการของพนักงาน ทั้งนี้
    การดำเนินการต่าง ๆ ต้องไม่ขัดแย้งกับอำนาจของคณะกรรมการบริหาร

4.  มีอำนาจออกระเบียบว่าด้วยการปฏิบัติงานของบริษัท โดยไม่ขัดหรือแย้งกับนโยบาย ข้อบังคับ
    ระเบียบ ข้อกำหนด คำสั่งและมติใดๆ ของคณะกรรมการบริษัท และ/หรือคณะกรรมการบริหาร

5.  มอบอำนาจและ/หรือมอบหมายให้บุคคลอื่นปฏิบัติงานเฉพาะอย่างแทนได้

6.  การใช้อำนาจของกรรมการผู้จัดการข้างต้นไม่สามารถกระทำได้
    หากกรรมการผู้จัดการอาจมีส่วนได้เสีย หรือ อาจมีความขัดแย้งทางผลประโยชน์ในลักษณะใด
    ๆ กับบริษัท ในการใช้อำนาจดังกล่าว

7.  หากมีข้อสงสัย หรือความไม่ชัดเจน ในการใช้อำนาจหน้าที่ตามที่กำหนดนี้
    ให้เสนอเรื่องให้คณะกรรมการบริษัทพิจารณา

8.  ปฏิบัติการอื่นใด ตามที่คณะกรรมการบริหารมอบหมาย

8.1.2 รายชื่อคณะกรรมการแต่ละคณะ

  ---------------- --------------------- ------------- ------------------- ----------------- ---------------------------------
  คณะกรรมการบริษัท                                       คณะกรรมการตรวจสอบ   คณะกรรมการบริหาร   คณะกรรมการสรรหาและกำหนดค่าตอบแทน

                   ชื่อ – นามสกุล           ตำแหน่ง        ตำแหน่ง              ตำแหน่ง            ตำแหน่ง

  1.               นายบุญเกียรติ โชควัฒนา    ประธาน        -                   -                 ประธาน

  2.               นายบุณยสิทธิ์ โชควัฒนา     กรรมการ       -                   -                 -

  3.               นายธีระศักดิ์ วิกิตเศรษฐ์    กรรมการ       -                   ประธาน            กรรมการ

  4.               นายสันติ วิลาสศักดานนท์    กรรมการ       -                   -                 -

  5.               นายบุญฤทธิ์ มหามนตรี      กรรมการอิสระ   -                   -                 -

  6.               นายทนง ศรีจิตร์          กรรมการ       -                   กรรมการ           -

  7.               ดร.อัตถกร กลั่นความดี     กรรมการ       -                   กรรมการ           -

  8.               นายวิโรจน์ ธีรวัฒน์วาที     กรรมการ       -                   กรรมการผู้จัดการ     -

  9.               นายสุจริต ปัจฉิมนันท์       กรรมการ       -                   กรรมการ           -

  10.              นายนพพร พงษ์เวช *      กรรมการอิสระ   ประธาน              -                 กรรมการ

  11.              พลตำรวจเอก สมชาย      กรรมการอิสระ   กรรมการ             -                 -
                   ประภัสภักดี                                                                  

  12.              นายอมร อัศวานันท์ *      กรรมการอิสระ   กรรมการ             -                 -

  13.              นายสุรงค์ องค์โฆษิต       กรรมการอิสระ   กรรมการ             -                 -
  ---------------- --------------------- ------------- ------------------- ----------------- ---------------------------------

หมายเหตุ : *
เป็นกรรมการตรวจสอบที่มีความรู้และประสบการณ์ในการสอบทานงบการเงินของบริษัท

กรรมการผู้มีอำนาจลงนามผูกพันบริษัท ดังนี้

“ นายบุณยสิทธิ์ โชควัฒนา หรือนายธีระศักดิ์ วิกิตเศรษฐ์ หรือนายอัตถกร กลั่นความดี
ลงลายมือชื่อร่วมกับ
นายบุญเกียรติ โชควัฒนา หรือนายสันติ วิลาสศักดานนท์ หรือนายทนง ศรีจิตร์ หรือนายวิโรจน์
ธีรวัฒน์วาที หรือนายสุจริต ปัจฉิมนันท์ รวมเป็นสองคนและประทับตราสำคัญของบริษัท ”

8.1.3 หลักเกณฑ์การคัดเลือกกรรมการอิสระ

คุณสมบัติกรรมการอิสระ หมายถึง บุคคลที่มีคุณสมบัติครบถ้วน
และมีความเป็นอิสระตามประกาศคณะกรรมการกำกับตลาดทุน คือ

1.  ถือหุ้นไม่เกินร้อยละ 1 ของจำนวนหุ้นที่มีสิทธิออกเสียงทั้งหมดของบริษัท บริษัทใหญ่
    บริษัทย่อยบริษัทร่วม
    ผู้ถือหุ้นรายใหญ่ หรือ ผู้มีอำนาจควบคุมของบริษัท ทั้งนี้
    ให้นับรวมการถือหุ้นของผู้ที่เกี่ยวข้องของกรรมการอิสระรายนั้น ๆ ด้วย

2.  ไม่เป็น หรือเคยเป็นกรรมการที่มีส่วนร่วมบริหารงาน ลูกจ้าง พนักงาน
    ที่ปรึกษาที่ได้เงินเดือนประจำ หรือ
    ผู้มีอำนาจควบคุมของบริษัท บริษัทใหญ่ บริษัทย่อย บริษัทร่วม บริษัทย่อยลำดับเดียวกัน
    ผู้ถือหุ้นรายใหญ่ หรือ ผู้มีอำนาจควบคุมของบริษัท
    เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2
    ปีก่อนวันที่ได้รับแต่งตั้งเป็นกรรมการอิสระ ทั้งนี้
    ลักษณะต้องห้ามดังกล่าวไม่รวมถึงกรณีที่กรรมการอิสระ เคยเป็นข้าราชการ
    หรือที่ปรึกษาของส่วนราชการซึ่งเป็นผู้ถือหุ้นรายใหญ่ หรือผู้มีอำนาจควบคุมของบริษัท

3.  ไม่เป็นบุคคลที่มีความสัมพันธ์ทางสายโลหิต
    หรือโดยการจดทะเบียนตามกฎหมายในลักษณะที่เป็นบิดา มารดา คู่สมรส พี่น้อง
    และบุตรรวมทั้งคู่สมรสของบุตร ของผู้บริหาร ผู้ถือหุ้นรายใหญ่ ผู้มีอำนาจควบคุม หรือบุคคล
    ที่จะได้รับการเสนอให้เป็นผู้บริหาร หรือผู้มีอำนาจควบคุมของบริษัท หรือบริษัทย่อย

4.  ไม่มี หรือเคยมีความสัมพันธ์ทางธุรกิจกับบริษัท บริษัทใหญ่ บริษัทย่อย บริษัทร่วม
    ผู้ถือหุ้นรายใหญ่ หรือ ผู้มีอำนาจควบคุมของบริษัท
    ในลักษณะที่อาจเป็นการขัดขวางการใช้วิจารณญาณอย่างอิสระของตน รวมทั้งไม่เป็น
    หรือเคยเป็นผู้ถือหุ้นที่มีนัย หรือผู้มีอำนาจควบคุม ของผู้ที่มีความสัมพันธ์ทางธุรกิจกับบริษัท
    บริษัทใหญ่
    บริษัทย่อย บริษัทร่วม ผู้ถือหุ้นรายใหญ่ หรือผู้มีอำนาจควบคุมของบริษัท
    เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2 ปี
    ก่อนวันที่ได้รับแต่งตั้งเป็นกรรมการอิสระ

  ความสัมพันธ์ทางธุรกิจตามวรรคหนึ่ง รวมถึงการทำรายการทางการค้าที่กระทำเป็นปกติ
  เพื่อประกอบกิจการ การเช่าหรือให้เช่าอสังหาริมทรัพย์ รายการเกี่ยวกับสินทรัพย์หรือบริการ
  หรือการให้ หรือรับความช่วยเหลือทางการเงิน ด้วยการรับ หรือให้กู้ยืม ค้ำประกัน การ
  ให้สินทรัพย์เป็นหลักประกันหนี้สิน รวมถึงพฤติการณ์อื่นทำนองเดียวกัน ซึ่งเป็นผลให้บริษัท หรือ
  คู่สัญญามีภาระหนี้ที่ต้องชำระต่ออีกฝ่ายหนึ่ง ตั้งแต่ ร้อยละ 3
  ของสินทรัพย์ที่มีตัวตนสุทธิของผู้ขออนุญาต หรือตั้งแต่ 20 ล้านบาทขึ้นไป
  แล้วแต่จำนวนใดจะต่ำกว่า ทั้งนี้
  การคำนวณภาระหนี้ดังกล่าวให้เป็นไปตามวิธีการคำนวณมูลค่าของรายการที่เกี่ยวโยงกัน
  ตามประกาศคณะกรรมการกำกับตลาดทุน ว่าด้วยหลักเกณฑ์ในการทำรายการที่เกี่ยวโยงกัน
  โดยอนุโลม แต่ในการพิจารณาภาระหนี้ดังกล่าว ให้นับรวมภาระหนี้ที่เกิดขึ้นในระหว่าง 1
  ปีก่อนวันที่มีความสัมพันธ์ทางธุรกิจกับบุคคลเดียวกัน

5.  ไม่เป็น หรือเคยเป็นผู้สอบบัญชีของบริษัท บริษัทใหญ่ บริษัทย่อย บริษัทร่วม ผู้ถือหุ้นรายใหญ่
    หรือผู้มีอำนาจควบคุมของบริษัท และไม่เป็นผู้ถือหุ้นที่มีนัย ผู้มีอำนาจควบคุม
    หรือหุ้นส่วนของสำนักงานสอบบัญชีซึ่งมีผู้สอบบัญชีของบริษัท บริษัทใหญ่ บริษัทย่อย บริษัทร่วม
    ผู้ถือหุ้นรายใหญ่ หรือ ผู้มีอำนาจควบคุมของบริษัท สังกัดอยู่
    เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2
    ปีก่อนวันที่ได้รับแต่งตั้งเป็นกรรมการอิสระ

6.  ไม่เป็นหรือเคยเป็นผู้ให้บริการทางวิชาชีพใด ๆ ซึ่งรวมถึงการให้บริการเป็นที่ปรึกษากฎหมาย
    หรือที่ปรึกษาทางการเงิน ซึ่งได้รับค่าบริการเกินกว่า 2 ล้านบาทต่อปีจากบริษัท บริษัทใหญ่
    บริษัทย่อย บริษัทร่วม ผู้ถือหุ้นรายใหญ่ หรือผู้มีอำนาจควบคุมของบริษัท และไม่เป็นผู้ถือหุ้นที่มีนัย
    ผู้มีอำนาจควบคุม หรือหุ้นส่วนของ ผู้ให้บริการทางวิชาชีพนั้นด้วย
    เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2
    ปีก่อนวันที่ได้รับแต่งตั้งเป็นกรรมการอิสระ

7.  ไม่เป็นกรรมการที่ได้รับการแต่งตั้งขึ้น เพื่อเป็นตัวแทนของกรรมการของบริษัท ผู้ถือหุ้นรายใหญ่
    หรือผู้ถือหุ้น ซึ่งเป็นผู้ที่เกี่ยวข้องกับผู้ถือหุ้นรายใหญ่

8.  ไม่ประกอบกิจการที่มีสภาพอย่างเดียวกันและเป็นการแข่งขันที่มีนัยกับกิจการของบริษัท
    หรือบริษัทย่อย หรือไม่เป็นหุ้นส่วนที่มีนัยในห้างหุ้นส่วน หรือเป็นกรรมการที่มีส่วนร่วมบริหารงาน
    ลูกจ้าง พนักงาน ที่ปรึกษาที่รับเงินเดือนประจำ หรือถือหุ้นเกินร้อยละ 1
    ของจำนวนหุ้นที่มีสิทธิออกเสียงทั้งหมดของบริษัทอื่น
    ซึ่งประกอบกิจการที่มีสภาพอย่างเดียวกันและเป็นการแข่งขันที่มีนัยกับกิจการของบริษัท
    หรือบริษัทย่อย

9.  ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของบริษัท

ทั้งนี้ หากคณะกรรมการกำกับตลาดทุน ได้มีประกาศเปลี่ยนแปลงคุณสมบัติกรรมการอิสระ
กรรมการอิสระของบริษัทต้องมีคุณสมบัติตามที่ได้มีประกาศเปลี่ยนแปลงไปทุกประการ

ภายหลังได้รับการแต่งตั้งให้เป็นกรรมการอิสระที่มีลักษณะเป็นไปตามวรรคหนึ่ง ข้อ 1 ถึง 9 แล้ว
กรรมการอิสระอาจได้รับมอบหมายจากคณะกรรมการ ให้ตัดสินในการดำเนินกิจการของบริษัท
บริษัทใหญ่ บริษัทย่อย บริษัทร่วม บริษัทย่อยลำดับเดียวกัน ผู้ถือหุ้นรายใหญ่
หรือผู้มีอำนาจควบคุมของบริษัท โดยมีการตัดสินใจในรูปแบบขององค์คณะ (collective
decision) ได้

8.1.4 จำนวนครั้งของการประชุมคณะกรรมการ
และจำนวนครั้งที่กรรมการแต่ละรายเข้าประชุมในปี 2555

คณะกรรมการบริษัทมีการประชุมสามัญผู้ถือหุ้น จำนวน 1 ครั้ง ประชุมคณะกรรมการบริษัท จำนวน 4
ครั้ง ประชุมคณะกรรมการตรวจสอบ จำนวน 4 ครั้ง ประชุมคณะกรรมการบริหาร 7 ครั้ง
และคณะกรรมการสรรหาและกำหนดค่าตอบแทน จำนวน 1 ครั้ง โดยสรุปได้ดังนี้

+---+-------------------+------+--------+--------+--------+---------+
| ช |                   | ก    |        |        |        |         |
| ื่อ |                   | ารเข |        |        |        |         |
| – |                   | ้าร่วม |        |        |        |         |
| น |                   | ประช |        |        |        |         |
| า |                   | ุมในปี |        |        |        |         |
| ม |                   | 2555 |        |        |        |         |
| ส |                   |      |        |        |        |         |
| ก |                   |      |        |        |        |         |
| ุล |                   |      |        |        |        |         |
+---+-------------------+------+--------+--------+--------+---------+
|   |                   | สามัญ | คณะก   | คณะกร  | คณะ    | ค       |
|   |                   | ผ    | รรมการ | รมการต | กรรมกา | ณะกรรมก |
|   |                   | ู้ถือหุ้น |        | รวจสอบ | รบริหาร | ารสรรหา |
|   |                   |      | บริษัท   |        |        |         |
+---+-------------------+------+--------+--------+--------+---------+
| 1 | นายบุญเกียรติ        | 1/1  | 4/4    | -      | -      | 1/1     |
| . | โชควัฒนา           |      |        |        |        |         |
+---+-------------------+------+--------+--------+--------+---------+
| 2 | นายบุณยสิทธิ์ โชควัฒนา | 1/1  | 4/4    | -      | -      | -       |
| . |                   |      |        |        |        |         |
+---+-------------------+------+--------+--------+--------+---------+
| 3 | นายสันติ            | 1/1  | 3/4    | -      | -      | -       |
| . | วิลาสศักดานนท์       |      |        |        |        |         |
+---+-------------------+------+--------+--------+--------+---------+
| 4 | นายบุญฤทธิ์ มหามนตรี  | 1/1  | 4/4    | -      | -      | -       |
| . |                   |      |        |        |        |         |
+---+-------------------+------+--------+--------+--------+---------+
| 5 | นายธีระศักดิ์         | 1/1  | 3/4    | -      | 7/7    | 1/1     |
| . | วิกิตเศรษฐ์          |      |        |        |        |         |
+---+-------------------+------+--------+--------+--------+---------+
| 6 | นายทนง ศรีจิตร์      | 1/1  | 4/4    | -      | 7/7    | -       |
| . |                   |      |        |        |        |         |
+---+-------------------+------+--------+--------+--------+---------+
| 7 | ดร.อัตถกร กลั่นความดี | 1/1  | 4/4    | -      | 7/7    | -       |
| . |                   |      |        |        |        |         |
+---+-------------------+------+--------+--------+--------+---------+
| 8 | นายวิโรจน์ ธีรวัฒน์วาที | 1/1  | 4/4    | -      | 7/7    | -       |
| . |                   |      |        |        |        |         |
+---+-------------------+------+--------+--------+--------+---------+
| 9 | นายสุจริต ปัจฉิมนันท์   | 1/1  | 4/4    | -      | 7/7    | -       |
| . |                   |      |        |        |        |         |
+---+-------------------+------+--------+--------+--------+---------+
| 1 | นายนพพร พงษ์เวช    | 1/1  | 4/4    | 4/4    | -      | 1/1     |
| 0 |                   |      |        |        |        |         |
| . |                   |      |        |        |        |         |
+---+-------------------+------+--------+--------+--------+---------+
| 1 | พลตำรวจเอก สมชาย  | 1/1  | 4/4    | 4/4    | -      | -       |
| 1 | ประภัสภักดี          |      |        |        |        |         |
| . |                   |      |        |        |        |         |
+---+-------------------+------+--------+--------+--------+---------+
| 1 | นายอมร อัศวานันท์    | 1/1  | 4/4    | 4/4    | -      | -       |
| 2 |                   |      |        |        |        |         |
| . |                   |      |        |        |        |         |
+---+-------------------+------+--------+--------+--------+---------+
| 1 | นายสุรงค์ องค์โฆษิต   | 1/1  | 4/4    | 4/4    | -      | -       |
| 3 |                   |      |        |        |        |         |
| . |                   |      |        |        |        |         |
+---+-------------------+------+--------+--------+--------+---------+

8.2 การสรรหากรรมการและผู้บริหาร

การสรรหาบุคคลเพื่อแต่งตั้งกรรมการดังนี้

1.  คณะกรรมการสรรหาจะกำหนดคุณสมบัติของกรรมการที่ต้องการสรรหา
    เพื่อให้มีองค์ประกอบและคุณสมบัติตามกฎหมาย / ระเบียบข้อบังคับที่เกี่ยวข้อง
    รวมถึงการกำหนดวิธีการเสนอรายชื่อผู้มีคุณสมบัติ

2.  คณะกรรมการสรรหาจะสรุปผลการสรรหา
    และเสนอชื่อผู้ที่มีความเหมาะสมที่จะเป็นกรรมการบริษัท
    พร้อมเหตุผลประกอบและนำเสนอต่อคณะกรรมการบริษัท

3.  คณะกรรมการบริษัท
    จะพิจารณาคัดเลือกผู้ที่มีคุณสมบัติเหมาะสมตามรายชื่อที่คณะกรรมการสรรหาเสนอ เพื่อ
    นำเสนอรายชื่อต่อที่ประชุมผู้ถือหุ้นเพื่อพิจารณาอนุมัติต่อไป

-   องค์ประกอบการแต่งตั้งและถอดถอนกรรมการบริษัท

ตามข้อบังคับบริษัท หมวดที่ 3 คณะกรรมการ ข้อ 10
กำหนดให้บริษัทมีคณะกรรมการของบริษัทอย่างน้อย 5 ท่าน
และกรรมการไม่น้อยกว่ากึ่งหนึ่งของจำนวนกรรมการทั้งหมดนั้นต้องมีถิ่นที่อยู่ในราชอาณาจักร
และกรรมการของบริษัทจะต้องมีคุณสมบัติตามที่กฏหมายกำหนด

-   วิธีการแต่งตั้งคณะกรรมการบริษัท

ตามข้อบังคับบริษัท หมวดที่ 3 คณะกรรมการ ข้อ 11
กำหนดให้กรรมการบริษัทให้ที่ประชุมผู้ถือหุ้นเลือกตั้งตามหลักเกณฑ์ และวิธีการดังนี้

1.  ผู้ถือหุ้นคนหนึ่งมีคะแนนเสียงเท่ากับ 1 หุ้นต่อ 1 เสียง

2.  ผู้ถือหุ้นแต่ละคนจะใช้คะแนนเสียงที่มีอยู่ทั้งหมดตาม (1)
    เลือกตั้งบุคคลเดียวหรือหลายคนเป็นกรรมการก็ได้
    แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

3.  บุคคลซึ่งได้รับคะแนนเสียงสูงสุดตามลำดับลงมา
    เป็นผู้ได้รับการเลือกตั้งกรรมการเท่าจำนวนกรรมการที่
    ที่ประชุมผู้ถือหุ้นต้องเลือกตั้งในครั้งนั้นในกรณีที่บุคคลซึ่งได้รับการเลือกตั้งในลำดับถัดลงมาคะแนนเสียงเท่ากันเกินจำนวนกรรมการที่ประชุมผู้ถือหุ้นเลือกตั้งในครั้งนั้นให้ประธานเป็นผู้ออกเสียงชี้ขาด

-   วิธีการถอดถอน

การออกตามวาระ

ตามข้อบังคับบริษัท หมวดที่ 3 คณะกรรมการ ข้อ 12
กำหนดให้บริษัทมีคณะกรรมการของบริษัทออกจากตำแหน่ง 1 ใน 3
ถ้าจำนวนกรรมการที่จะแบ่งออกให้ตรงเป็นสามส่วนไม่ได้ ก็ให้ออกโดยจำนวนใกล้ที่สุดกับส่วน 1 ใน
3

การออกนอกวาระ

1.  ตามข้อบังคับบริษัท หมวดที่ 3 คณะกรรมการ ข้อ 14 กำหนดให้กรรมการพ้นจากตำแหน่ง
    (นอกจากการพ้นตำแหน่งตามวาระข้อ 12) ดังนี้

(1) ตาย

(2) ลาออก

(3) ขาดคุณสมบัติหรือมีลักษณะต้องห้ามตามกฎหมาย หรือข้อบังคับของบริษัท

(4) ที่ประชุมผู้ถือหุ้นลงมติให้ออก

(5) ศาลมีคำสั่งให้ออก

ในกรณีที่ตำแหน่งกรรมการบริษัทว่างลง เพราะสาเหตุอื่นนอกจากถึงคราวออกตามวาระ
ให้กรรมการเลือกบุคคลหนึ่งซึ่งมีคุณสมบัติและไม่มีลักษณะต้องห้ามตามกฏหมายเข้าเป็นกรรมการแทนในการประชุมคณะกรรมการคราวถัดไป
เว้นแต่วาระของกรรมการเหลือน้อยกว่า 2 เดือน บุคคลซึ่งเข้าเป็นกรรมการบริษัทดังกล่าว
จะอยู่ในตำแหน่งได้เพียงเท่าวาระที่เหลืออยู่ของกรรมการบริษัทที่ตนแทน
มติของคณะกรรมการตามวรรคหนึ่ง ต้องประกอบด้วยคะแนนเสียงไม่น้อยกว่า 3 ใน 4
ของจำนวนกรรมการที่เหลืออยู่

2.  ตามข้อบังคับของบริษัท หมวดที่ 3 คณะกรรมการ ข้อ 17 กำหนดให้ที่ประชุมผู้ถือหุ้น
    อาจลงมติให้กรรมการคนใดลาออกจากตำแหน่งก่อนถึงคราวออกตามวาระได้ด้วยคะแนนเสียงไม่น้อยกว่า
    3 ใน 4 ของจำนวนผู้ถือหุ้นและมีสิทธิออกเสียง
    และมีหุ้นนับรมกันได้ไม่น้อยกว่ากึ่งหนึ่งของจำนวนหุ้นที่ถือโดยผู้ถือหุ้นที่มาประชุมและมีสิทธิออกเสียง

-   วิธีการแต่งตั้งผู้บริหารรายอื่น ๆ

ฝ่ายบริหารเป็นผู้รับผิดชอบ ซึ่งเป็นไปตามกฎระเบียบของบริษัท
โดยจะพิจารณาจากพนักงานของบริษัท
ที่มีความสามารถและเหมาะสมเข้าดำรงตำแหน่งผู้บริหารของบริษัท

8.3 ค่าตอบแทนคณะกรรมการและผู้บริหาร

บริษัท ได้กำหนดค่าตอบแทนกรรมการที่เป็นธรรมและสมเหตุสมผล โดยได้พิจารณาถึงความเหมาะสม
และหน้าที่ความรับผิดชอบ และสถานะการเงินของบริษัท
โดยได้กำหนดค่าตอบแทนให้กับกรรมการในรูปแบบของบำเหน็จและ เบี้ยประชุม
โดยอยู่ในวงเงินที่บริษัทได้ขออนุมัติค่าตอบแทนกรรมการจากที่ประชุมผู้ถือหุ้นแล้ว
สำหรับค่าตอบแทนของผู้บริหารนั้น
บริษัทได้พิจารณาถึงผลการปฏิบัติงานและการประเมินผลตามเป้าหมาย
พร้อมนำเสนอต่อคณะกรรมการ เพื่อพิจารณาและอนุมัติ ซึ่งสามารถสรุปได้ดังนี้

8.3.1 ค่าตอบแทนที่เป็นตัวเงิน

(ก) ค่าตอบแทนของกรรมการบริษัทแต่ละราย

ที่ประชุมสามัญผู้ถือหุ้น ครั้งที่ 10 ได้อนุมัติค่าตอบแทนกรรมการบริษัทวงเงินรวมไม่เกินปีละ 10
ล้านบาท
เท่าเดิม จนกว่าจะมีการเปลี่ยนแปลง ทั้งนี้
ไม่รวมถึงค่าตอบแทนหรือสวัสดิการที่กรรมการบริษัทได้รับในฐานะพนักงาน หรือลูกจ้างของบริษัท
โดยได้จ่าย ดังนี้

- ค่าเบี้ยประชุมคณะกรรมการบริษัท ประธานกรรมการ 20,000.- บาท/ครั้ง/ท่าน

กรรมการคนละ 10,000.- บาท/ครั้ง/ท่าน

- ค่าเบี้ยประชุมคณะกรรมการตรวจสอบ 10,000.- บาท/ครั้ง/ท่าน

- ค่าเบี้ยประชุมคณะกรรมการบริหาร 10,000.- บาท/ครั้ง/ท่าน

- ค่าเบี้ยประชุมคณะกรรมการสรรหาและกำหนดค่าตอบแทน 5,000.- บาท/ครั้ง/ท่าน

โดยจ่ายให้ผู้เข้าประชุมเท่านั้น หากมีการประชุมของแต่ละคณะมากกว่า 1 ครั้ง/เดือน
ให้ได้รับเบี้ยประชุมคณะละไม่เกิน
1 ครั้ง / เดือน รวมค่าตอบแทนที่จ่ายจริงในปี 2555 เป็นเงินทั้งสิ้น 6.655 ล้านบาท
โดยมีรายละเอียดดังนี้

  --------- ------------------- ------------- ------------------------- ---------------
  ชื่อ - สกุล                                    ค่าตอบแทนในรูปเบี้ยประชุมและ   
                                              ค่าตอบแทนกรรมการ (บาท)     
                                              2555                      

                                              ค่าตอบแทน                  ค่าเบี้ยประชุม

  1         คุณบุญเกียรติ           โชควัฒนา       320,000.00                85,000

  2         คุณบุณยสิทธิ์            โชควัฒนา       250,000.00                40,000

  3         คุณธีระศักดิ์            วิกิตเศรษฐ์      950,000.00                105,000

  4         คุณสันติ               วิลาศศักดานนท์   250,000.00                30,000

  5         คุณทนง               ศรีจิตร์         250,000.00                110,000

  6         ดร.อัตถกร            กลั่นความดี      750,000.00                110,000

  7         คุณวิโรจน์             ธีรวัฒน์วาที      1,050,000.00              110,000

  8         คุณบุญฤทธิ์             มหามนตรี       250,000.00                40,000

  9         คุณสุจริต              ปัจฉิมนันท์       250,000.00                110,000

  11        คุณนพพร              พงษ์เวช        320,000.00                85,000

  12        พลตำรวจเอก สมชาย    ประภัสภักดี      250,000.00                80,000

  13        คุณอมร               อัศวานันท์       250,000.00                80,000

  14        คุณสุรงค์              องค์โฆษิต       450,000.00                80,000

  รวมทั้งสิ้น                                     5,590,000                 1,065,000
  --------- ------------------- ------------- ------------------------- ---------------

(ข) ค่าตอบแทนกรรมการบริหารและผู้บริหารที่ได้รับจากบริษัท

  (หน่วย : ล้านบาท)

  ------------------------ ----------- ----------- ----------- -----------
  ค่าตอบแทน                 ปี 2554                  ปี 2555      

                           จำนวนราย    จำนวนเงิน    จำนวนราย    จำนวนเงิน

  เงินเดือนและเงินอุดหนุน       10          17.87       11          14.35
  ------------------------ ----------- ----------- ----------- -----------

8.3.2 ค่าตอบแทนอื่น

บริษัทได้จัดสวัสดิการและค่าตอบแทนอื่นๆ นอกเหนือจากเงินเดือน โบนัส ให้กับผู้บริหารและพนักงาน
ตามความเหมาะสมกับสภาวะเศรษฐกิจ เช่น กองทุนสำรองเลี้ยงชีพ การประกันชีวิตและอุบัติเหตุ
เป็นต้น ทั้งนี้ เป็นไปตามนโยบายและหลักเกณฑ์ที่กำหนด
โดยเชื่อมโยงกับผลการดำเนินงานของบริษัท

8.4 การกำกับดูแลกิจการ

คณะกรรมการบริษัท ได้ให้ความสำคัญต่อการสร้างระบบการกำกับดูแลกิจการที่ดี
ดำเนินธุรกิจด้วยความโปร่งใส ซื่อสัตย์ รับผิดชอบต่อผลการปฏิบัติงานตามหน้าที่
มีความสามารถในการแข่งขันและเป็นธรรมต่อผู้มีส่วนเกี่ยวข้องทุกฝ่าย เพื่อสร้างความเจริญ
เพิ่มมูลค่าทางเศรษฐกิจและความมั่งคั่งแก่ผู้ถือหุ้น
โดยยึดหลักการบริหารงานตามหลักการกำกับดูแลกิจการที่ดีของตลาดหลักทรัพย์แห่งประเทศไทย
และบนพื้นฐานของเศรษฐกิจพอเพียง คือ ความพอประมาณ ความมีเหตุผลและการมีภูมิคุ้มกันที่ดี
โดยอาศัยความรู้ ความรอบคอบ และความระมัดระวัง มาใช้ในการวางแผนและการดำเนินงาน
ขณะเดียวกันได้เสริมสร้างให้ผู้บริหารและพนักงานทุกคน มีคุณธรรม ซื่อสัตย์ สุจริต ขยัน อดทน
มีการแบ่งปันและใช้สติปัญญาในการดำเนินงาน พร้อมต่อการรองรับการเปลี่ยนแปลงทางเศรษฐกิจ
การเมือง วัฒนธรรมและสังคม เพื่อประโยชน์สุขอย่างสมดุล และยั่งยืน

หลักการกำกับดูแลกิจการที่ดีของบริษัทประกอบด้วยนโยบายการกำกับดูแลกิจการ
จริยธรรมธุรกิจและจรรยาบรรณพนักงาน ได้ผ่านการอนุมัติจากคณะกรรมการบริษัท เมื่อวันที่ 19
กุมภาพันธ์ 2546 และได้มีการทบทวนความเหมาะสมเป็นประจำ
ซึ่งบริษัทเห็นว่านโยบายการกำกับดูแลกิจการ จริยธรรมธุรกิจ
และจรรยาบรรณพนักงานของบริษัทยังเหมาะสมกับสถานการณ์ปัจจุบัน
โดยบริษัทได้แจกจ่ายและสื่อสารนโนบายให้แก่ กรรมการบริษัท ผู้บริหาร พนักงาน
และเผยแพร่บนเว็บไซต์ของบริษัท www.sahacogen.com
เพื่อรับทราบและเป็นแนวทางเดียวกันในการปฏิบัติตนในการดำเนินธุรกิจ
และเป็นหลักยึดถือในการทำงาน

คณะกรรมการบริษัท ผู้บริหาร
และพนักงานทุกระดับของบริษัทให้ความสำคัญกับการปฏิบัติตามหลักการกำกับกิจการที่ดี
และมุ่งมั่นพัฒนาการกำกับดูแลกิจการที่ดีอย่างต่อเนื่อง จากการมุ่งมั่นดังกล่าวส่งผลให้ในปี 2555
บริษัทได้รับ

-   ผลการประเมินการกำกับดูแลกิจการบริษัทจดทะเบียนประจำปี 2555 (Corporate Report
    of Thai listed companies 2012 ) จากสมาคมส่งเสริมสถาบันกรรมการบริษัทไทย
    ซึ่งได้รับการสนับสนุนจาก ก.ล.ต. และตลาดหลักทรัพย์แห่งประเทศไทย ระดับคะแนน 84
    คะแนน จัดอยู่ในระดับ “ดีมาก” ต่อเนื่องเป็นปีที่ 3

-   ผลการประเมินคุณภาพการจัดประชุมผู้ถือหุ้นสามัญประจำปี 2555
    จากสมาคมส่งเสริมผู้ลงทุนไทย ระดับคะแนน 100 คะแนน จัดอยู่ในระดับ “ดีเลิศ”
    ต่อเนื่องเป็นปีที่ 3

-   ผลคะแนนแบบสำราจความรับผิดชอบต่อสังคมของบริษัทจดทะเบียน ประจำปี 2555 (CSR
    Awards 2012) จากสถาบันธุรกิจเพื่อสังคม ตลาดหลักทรัพย์แห่งประเทศไทย ระดับคะแนน
    89.11 คะแนน

เพื่อให้สอดคล้องกับหลักการกำกับดูแลกิจการที่ดีสำหรับบริษัทจดทะเบียนปี 2549
ของตลาดหลักทรัพย์แห่งประเทศไทย บริษัทได้มีการจัดแบ่งหมวดหมู่ออกเป็น 5 หมวด ดังนี้

หมวดที่ 1 เรื่องสิทธิของผู้ถือหุ้น

ผู้ถือหุ้นมีสิทธิในความเป็นเจ้าของ
ซึ่งในนโยบายการกำกับดูแลกิจการของบริษัทมีเรื่องการปกป้องสิทธิของ ผู้ถือหุ้น
โดยตระหนักและเคารพในสิทธิแห่งความเป็นเจ้าของของผู้ถือหุ้น
บริษัทจึงส่งเสริมให้ผู้ถือหุ้นได้ใช้สิทธิของตน และปฏิบัติต่อผู้ถือหุ้นทุกรายอย่างเท่าเทียมกัน
สิทธิขั้นพื้นฐานของผู้ถือหุ้น ได้แก่ การซื้อขาย หรือโอนหุ้น การมีส่วนแบ่งในกำไรของกิจการ
การได้รับข่าวสารข้อมูลของกิจการอย่างเพียงพอ
การเข้าร่วมประชุมผู้ถือหุ้นเพื่อใช้สิทธิในการแสดงความคิดเห็น
และร่วมตัดสินใจโดยการออกเสียงในที่ประชุมผู้ถือหุ้น เช่น การเลือกตั้งกรรมการบริษัท
การกำหนดค่าตอบแทนกรรมการบริษัท การแต่งตั้งผู้สอบบัญชีและการอนุมัติเรื่องที่มีผลกระทบต่อบริษัท
เป็นต้น

นอกจากสิทธิขั้นพื้นฐาน บริษัทยังดำเนินการในเรื่องต่าง ๆ โดยคำนึงถึงสิทธิของผู้ถือหุ้น
ไม่ริดรอนสิทธิ ส่งเสริมและอำนวยความสะดวกในการใช้สิทธิของผู้ถือหุ้น ดังนี้

1.1 สิทธิในการรับทราบข้อมูล

ผู้ถือหุ้นมีสิทธิรับทราบข้อมูลอย่างเท่าเทียมกัน
โดยบริษัทได้เผยแพร่ทั้งภาษาไทยและภาษาอังกฤษผ่านช่องทางของตลาดหลักทรัพย์แห่งประเทศไทยและเว็บไซต์ของบริษัทwww.sahacogen.com
เพื่อให้ผู้ถือหุ้นมีช่องทางที่จะได้รับข่าวสารข้อมูลของบริษัทได้มากขึ้น เช่น ผลการดำเนินงาน
ข้อมูลการทำรายการที่เกี่ยวโยงกัน การซื้อขายสินทรัพย์ที่สำคัญ รายชื่อผู้ถือหุ้น 10
อันดับแรกของบริษัท ณ วันปิดสมุดทะเบียนผู้ถือหุ้นเพื่อประชุมสามัญประจำปี ก่อนวันประชุม
รายงานการประชุมผู้ถือหุ้นภายใน 14 วันนับจากวันประชุม
และข้อมูลที่จำเป็นต่อการตัดสินใจของผู้ถือหุ้น

1.2 สิทธิในการเข้าร่วมประชุมผู้ถือหุ้น

บริษัทจัดให้มีการประชุมสามัญผู้ถือหุ้นเป็นประจำทุกปีภายใน 4 เดือน
นับแต่วันสิ้นสุดรอบปีบัญชีของบริษัทโดยในปี 2555 บริษัทได้จัดให้มีการประชุมสามัญผู้ถือหุ้น ครั้งที่ 10
เมื่อวันที่ 23 เมษายน 2555 ณ โรงแรมมณเฑียร
ริเวอร์ไซด์ เลขที่ 372 ถนนพระราม 3 แขวงบางโคล่ เขตบางคอแหลม กรุงเทพฯ

-   ก่อนวันประชุมผู้ถือหุ้น

บริษัทมีการแจ้งมติกำหนดการประชุมผู้ถือหุ้นให้ได้ทราบล่วงหน้าถึง 8 สัปดาห์ก่อนวันประชุม คือวันที่
22 กุมภาพันธ์ 2555 เพื่อให้ผู้ถือหุ้นสามารถจัดเวลาในการเข้าร่วมประชุม โดยในปี 2555
มีการประชุมสามัญผู้ถือหุ้นเมื่อวันที่ 23 เมษายน 2555
และได้เผยแพร่หนังสือบอกกล่าวนัดประชุมพร้อมเอกสารประกอบการประชุมทั้งหมดที่มีข้อมูลเหมือนกับข้อมูลที่บริษัทจะส่งให้ผู้ถือหุ้นในรูปแบบเอกสาร
ผ่านเว็บไซต์ของบริษัททั้งภาษาไทยและภาษาอังกฤษเป็นการล่วงหน้า
เพื่อให้ผู้ถือหุ้นได้ศึกษาเป็นการล่วงหน้าก่อนจัดส่งเอกสารดังกล่าวเมื่อวันที่ 16 มีนาคม 2555 ทั้งนี้
เพื่อให้ท่านได้รับประโยชน์สูงสุดจากการประชุม
รวมทั้งเป็นการรักษาสิทธิประโยชน์ของท่านอย่างเต็มที่ หากท่านมีคำถามที่ต้องการให้บริษัท
ชี้แจงในประเด็นของระเบียบวาระที่นำเสนอครั้งนี้ สามารถส่งคำถามล่วงหน้าได้ที่อีเมล์
pannee@sahacogen.com หรือโทรสาร หมายเลข 038- 481551 มายังเลขานุการบริษัท
โดยระบุที่อยู่เพื่อที่บริษัทจะติดต่อกลับได้ ทั้งนี้ เลขานุการบริษัท
จะเป็นผู้รวบรวมคำถามส่งให้กรรมการผู้จัดการพิจารณาตามลำดับ
ในการตอบคำถามกรณีที่ผู้ถือหุ้นส่งคำถามล่วงหน้านั้น บริษัทจะตอบคำถามในวันที่ประชุมผู้ถือหุ้น
ซึ่งในแต่ละวาระมีข้อเท็จจริงและเหตุผลรวมทั้งความเห็นของคณะกรรมการบริษัทประกอบ
พร้อมเอกสารประกอบการประชุม เช่น รายงานประจำปี หนังสือมอบฉันทะแบบ ข.
ประวัติของบุคคลที่เสนอชื่อให้เลือกตั้งเป็นกรรมการบริษัท แผนที่ของสถานที่จัดประชุม
คำอธิบายเอกสารและหลักฐานที่ผู้ถือหุ้นต้องนำมาแสดงในการเข้าร่วมประชุม
ข้อบังคับบริษัทในส่วนที่เกี่ยวข้องกับการประชุมผู้ถือหุ้นและขั้นตอนการเข้าร่วมประชุม
โดยบริษัทได้มอบให้บริษัท ศูนย์รับฝากหลักทรัพย์ (ประเทศไทย) จำกัด
ซึ่งเป็นนายทะเบียนหุ้นของบริษัทเป็นผู้จัดส่งให้แก่ผู้ถือหุ้นล่วงหน้า 14 วัน ก่อนวันประชุมผู้ถือหุ้น
และเพื่อให้ผู้ถือหุ้นที่ไม่สามารถเข้าประชุมด้วยตนเองได้สามารถมอบฉันทะให้ผู้อื่น
หรือกรรมการอิสระที่บริษัทระบุไว้ในหนังสือมอบฉันทะที่กระทรวงพาณิชย์กำหนด
เพื่อเข้าประชุมและออกเสียงลงมติแทนผู้ถือหุ้นได้ รวมทั้งได้ลงประกาศในหนังสือพิมพ์รายวันติดต่อกัน
3 วันก่อนวันประชุม 11 วัน ตั้งแต่วันที่ 9-11 เมษายน 2555
เพื่อบอกกล่าวเรียกประชุมผู้ถือหุ้นเป็นการล่วงหน้าเพียงพอสำหรับการเตรียมตัวก่อนมาเข้าร่วมประชุม

-   วันประชุมผู้ถือหุ้น

คณะกรรมการบริษัทให้ความสำคัญต่อการประชุมสามัญผู้ถือหุ้นโดยถือเป็นหน้าที่ที่ต้องเข้าร่วมประชุม
ยกเว้นป่วยหรือติดภารกิจสำคัญ ในการประชุมสามัญผู้ถือหุ้น ครั้งที่ 10
กรรมการบริษัทเข้าร่วมการประชุมทุกท่าน นอกจากนี้ ผู้จัดการฝ่ายบริหารโครงการและวิศวกรรม
ผู้จัดการฝ่ายบริหาร ผู้จัดการส่วนบัญชี ผู้จัดการส่วนบริหารงานคุณภาพ ความปลอดภัยและสิ่งแวดล้อม
และตัวแทนผู้สอบบัญชีของบริษัทได้เข้าร่วมการประชุมสามัญผู้ถือหุ้นด้วย
เพื่อผู้ถือหุ้นสามารถซักถามในเรื่องที่เกี่ยวข้องได้

บริษัทอำนวยความสะดวกให้ผู้ถือหุ้นอย่างเท่าเทียมกันทุกราย
เพื่อให้ผู้ถือหุ้นได้ใช้สิทธิเข้าร่วมประชุมผู้ถือหุ้น และออกเสียงอย่างเต็มที่ โดยวัน เวลา
และสถานที่ประชุม ไม่เป็นอุปสรรคในการเข้าร่วมประชุม
อีกทั้งได้จัดให้มีเจ้าหน้าที่คอยต้อนรับอำนวยความสะดวกในการลงทะเบียนเข้าประชุมอย่างเพียงพอ
และรับลงทะเบียนล่วงหน้าก่อนเวลาประชุมไม่น้อยกว่า 2 ชั่วโมง
และให้สิทธิผู้ถือหุ้นที่มาร่วมประชุมภายหลังจากที่ได้เริ่มการประชุมแล้ว
มีสิทธิออกเสียงลงคะแนนในวาระที่ยังไม่มีการพิจารณาและให้นับเป็นองค์ประชุมตั้งแต่วาระที่ใช้สิทธิในการออกเสียง
บริษัทได้ใช้ระบบเทคโนโลยีในการนับคะแนนเสียงที่ลงมติในแต่ละวาระด้วยระบบ Barcode
และสรุปผลให้ผู้ถือหุ้นทราบได้อย่างรวดเร็วและโปร่งใส
พร้อมจัดให้มีอากรแสตมป์เพื่อติดหนังสือมอบฉันทะไว้หน้างาน
รวมทั้งจัดให้มีการเลี้ยงรับรองที่เหมาะสมแก่ผู้ถือหุ้นที่มาประชุมด้วย

การดำเนินการประชุมผู้ถือหุ้นแต่ละครั้ง บริษัทจะรายงานผลการดำเนินงาน อัตราการจ่ายเงินปันผล
การพิจารณาและออกเสียงลงคะแนนในเรื่องต่างๆ ตามที่กฎหมายและข้อบังคับบริษัทกำหนด
และเมื่อถึงเวลาประชุมเลขานุการบริษัทได้แจ้งจำนวน/สัดส่วนผู้ถือหุ้นที่เข้าประชุม หลังจากนั้น
ประธานกรรมการบริษัทกล่าวเปิดประชุมและทำหน้าที่ประธานที่ประชุมโดยได้ชี้แจงให้ทราบถึงกฎเกณฑ์ต่างๆ
ที่ใช้ในการประชุม
ขั้นตอนการออกเสียงลงมติและได้ดำเนินการประชุมให้เป็นไปตามลำดับวาระการประชุม
ไม่มีการเพิ่มวาระหรือเปลี่ยนแปลงข้อมูลสำคัญโดยไม่ได้แจ้งให้ผู้ถือหุ้นทราบล่วงหน้า
จัดสรรเวลาให้เหมาะสมเพียงพอสำหรับการนำเสนอประเด็นต่าง ๆ ของแต่ละวาระ
เปิดโอกาสให้ผู้ถือหุ้นซักถามและแสดงความคิดเห็นได้อย่างเต็มที่ในแต่ละวาระ
ซึ่งในปีที่ผ่านมาไม่มีผู้ถือหุ้นซักถามหรือแสดงความคิดเห็นเพิ่มเติมแต่หากปีใดมีผู้ถือหุ้นซักถามหรือแสดงความคิดเห็นเพิ่มเติม
คณะกรรมการบริษัทจะตอบข้อซักถามอย่างชัดเจนตรงประเด็น
มีการสรุปผลการลงมติจากการนับคะแนนเสียงในแต่ละวาระ
และแสดงผลการลงคะแนนในแต่ละวาระให้ผู้ถือหุ้นได้รับทราบ

วาระการประชุมผู้ถือหุ้นที่สำคัญ ได้แก่

(1) การเลือกตั้งกรรมการบริษัท :
บริษัทเปิดโอกาสให้ผู้ถือหุ้นใช้สิทธิเลือกตั้งกรรมการเป็นรายบุคคล
โดยมีข้อมูลเบื้องต้นของบุคคลที่เสนอให้เลือกตั้งรวมทั้งข้อมูลในการดำรงตำแหน่งในกิจการอื่นของบุคคลผู้ถูกเสนอชื่อ
จะระบุไว้อย่างชัดเจน
ในกรณีที่บุคคลผู้ถูกเสนอชื่อเป็นกรรมการในบริษัทที่ประกอบกิจการอันมีสภาพอย่างเดียวกันและเป็นการแข่งขันกับกิจการของบริษัท
รวมทั้งรายละเอียดของการประชุมคณะกรรมการที่เกี่ยวกับบุคคลที่ถูกเสนอชื่อ
โดยได้ผ่านการพิจารณากลั่นกรองจากคณะกรรมการสรรหาและกำหนดค่าตอบแทนเพื่อให้ได้บุคคลที่เหมาะสมก่อนเสนอคณะกรรมการบริษัท

(2) กำหนดค่าตอบแทนกรรมการบริษัท:
บริษัทได้มีการเสนอวงเงินค่าตอบแทนให้ที่ประชุมผู้ถือหุ้นอนุมัติเป็นประจำทุกปี
โดยคณะกรรมการสรรหาและกำหนดค่าตอบแทนนำเสนอต่อคณะกรรมการบริษัทเพื่อพิจารณา
และได้มีการแจ้งให้ทราบถึงวงเงินที่ได้รับอนุมัติและจำนวนเงินที่จ่ายไปจริงของปีที่ผ่านมา
พร้อมสรุปจำนวนเงินที่จ่ายให้แก่กรรมการบริษัทเป็นรายบุคคลในแบบแสดงรายการข้อมูลประจำปี
แบบ 56-1 และรายงานประจำปี

(3) การแต่งตั้งผู้สอบบัญชีและกำหนดจำนวนเงินค่าสอบบัญชี: บริษัทจะแจ้งข้อมูลของผู้สอบบัญชี
สำนักงานสอบบัญชี ความเป็นอิสระ และจำนวนปีที่ทำหน้าที่ตรวจสอบบัญชีให้แก่บริษัท
รวมทั้งเปรียบเทียบค่าสอบบัญชีระหว่างปีปัจจุบันกับปีที่ผ่านมา
ที่ได้ผ่านการพิจารณาจากคณะกรรมการตรวจสอบ
และค่าบริการอื่นที่มีการรับบริการจากสำนักงานสอบบัญชีที่ผู้สอบบัญชีสังกัดเสนอให้ผู้ถือหุ้นพิจารณาอนุมัติซึ่งรวมถึงบริษัทย่อยที่มีผู้สอบบัญชีสังกัดสำนักงานเดียวกัน

(4) การจ่ายเงินปันผล: บริษัทจะแจ้งข้อมูลเกี่ยวกับนโยบายการจ่ายเงินปันผล
จำนวนเงินที่จ่ายจริงเทียบกับนโยบาย และเปรียบเทียบเงินปันผลที่จ่ายระหว่างปีปัจจุบันกับปีที่ผ่านมา

-   หลังวันประชุมผู้ถือหุ้น

หลังเสร็จสิ้นวันประชุมผู้ถือหุ้น บริษัทได้จัดทำรายงานการประชุมสามัญผู้ถือหุ้นอย่างละเอียด
มีรายชื่อกรรมการบริษัทที่เข้า / ไม่เข้าร่วมประชุม รวมทั้งสาเหตุการลา คำชี้แจงที่เป็นสาระสำคัญ
คำถามและคำตอบหรือข้อคิดเห็นโดยสรุป (หากมี)
ในปีที่ผ่านมาไม่มีผู้ถือหุ้นซักถามหรือแสดงความคิดเห็นเพิ่มเติม
รายละเอียดในแต่ละวาระเป็นไปตามข้อเท็จจริงในที่ประชุม
มีการสรุปผลการลงคะแนนเสียงในแต่ละวาระโดยแยกเป็นเห็นด้วย ไม่เห็นด้วยและงดออกเสียง
ซึ่งรายงานการประชุมดังกล่าวได้รับการสอบทานจากกรรมการบริหารและประธานกรรมการบริษัท
ก่อนลงนามในฐานะประธานที่ประชุม
และได้ส่งให้ตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์
พร้อมทั้งเผยแพร่บนเว็บไซต์ของบริษัทภายใน 14 วัน
นับจากวันประชุมผู้ถือหุ้นทั้งภาษาไทยและภาษาอังกฤษ
เพื่อเป็นช่องทางให้ผู้ถือหุ้นสามารถตรวจสอบข้อมูลได้โดยไม่จำเป็นต้องรอให้ถึงการประชุมครั้งต่อไป
พร้อมทั้งนำส่งกระทรวงพาณิชย์ภายในเวลาที่กฎหมายกำหนด

  โดยในปี 2555 บริษัทได้บันทึกวีดีทัศน์ภาพการประชุมผู้ถือหุ้นตลอดระยะเวลาการประชุม
  และได้เผยแพร่ผ่าน website ของบริษัทที่ www.sahacogen.com

หมวดที่ 2 เรื่องการปฏิบัติต่อผู้ถือหุ้นอย่างเท่าเทียมกัน

บริษัทให้ความเคารพต่อสิทธิแห่งความเป็นเจ้าของของผู้ถือหุ้น
โดยปฏิบัติต่อผู้ถือหุ้นทุกรายอย่างเท่าเทียมกัน ผู้ถือหุ้นทุกรายมีสิทธิและความเท่าเทียมกัน ดังนี้

1) ในการประชุมผู้ถือหุ้น หากเป็นผู้ถือหุ้นต่างชาติหนังสือบอกกล่าวนัดประชุม
รวมทั้งเอกสารประกอบการประชุมและรายงานการประชุม
จะมีการแปลเป็นภาษาอังกฤษและจัดส่งไปพร้อมกับชุดภาษาไทย
หรือสามารถดูได้จากเว็บไซด์ของบริษัทซึ่งมีทั้งภาษาไทยและภาษาอังกฤษ
เพื่อให้ผู้ถือหุ้นทุกคนมีส่วนร่วมในการพิจารณาและออกเสียงลงคะแนนในกิจการต่างๆ
ของบริษัทตามระเบียบวาระการประชุม
หากผู้ถือหุ้นไม่สามารถเข้าร่วมประชุมสามารถมอบฉันทะให้บุคคลใดบุคคลหนึ่งหรือกรรมการตรวจสอบซึ่งเป็นกรรมการอิสระของบริษัทคนใดคนหนึ่งเข้าประชุมแทนเพื่อเป็นตัวแทนรักษาสิทธิของตนได้
ซึ่งบริษัทได้ให้ชื่อที่อยู่ และการมีส่วนได้เสียในวาระการประชุมของกรรมการตรวจสอบทั้ง 4 คน
ไว้ในหนังสือบอกกล่าวนัดประชุมเพื่อให้ผู้ถือหุ้นได้ใช้ข้อมูลดังกล่าว
ในกรณีที่ประสงค์จะเลือกกรรมการตรวจสอบเป็นผู้รับมอบฉันทะหรือสามารถดูข้อมูลเกี่ยวกับกรรมการตรวจสอบทั้ง
4 คน ได้ในรายงานประจำปีที่ได้ส่งไปพร้อมหนังสือบอกกล่าวนัดประชุม
โดยใช้หนังสือมอบฉันทะที่บริษัท แนบไปพร้อมกับหนังสือบอกกล่าวนัดประชุม ซึ่งเป็น แบบ ข.
เพื่อสนับสนุนให้ผู้ถือหุ้นใช้หนังสือมอบฉันทะที่สามารถกำหนดทิศทางการลงคะแนนเสียงได้
หรือสามารถ Download หนังสือมอบฉันทะที่ได้จัดทำ
และปฏิบัติตามประกาศของกระทรวงพาณิชย์จากเว็บไซต์ของบริษัท ทั้ง 3 แบบ คือ แบบ ก. แบบ
ข.และแบบ ค. โดยสามารถเลือกหนังสือมอบฉันทะแบบใดแบบหนึ่ง
นอกจากนั้นบริษัทได้จัดให้มีอากรแสตมป์เพื่ออำนวยความสะดวกแก่ ผู้ถือหุ้นที่มอบฉันทะ ซึ่งในปี 2555
บริษัทจัดให้มีการประชุมสามัญผู้ถือหุ้น ครั้งที่ 10 เมื่อวันที่ 23 เมษายน 2555
มีผู้ถือหุ้นเข้าร่วมประชุมทั้งหมด 108 ราย ถือหุ้นรวม 858,088,395 หุ้น คิดเป็น 89.85%
ของจำนวนหุ้นทั้งหมดที่มีสิทธิออกเสียงโดยมีผู้ถือหุ้นที่ได้มอบฉันทะให้กรรมการตรวจสอบเป็นเป็นผู้รับมอบฉันทะ
จำนวน 1 ราย ถือหุ้นรวม 110,400 หุ้น

2) การกำหนดสิทธิออกเสียงในที่ประชุม เป็นไปตามจำนวนหุ้นที่ผู้ถือหุ้นถืออยู่
โดยหนึ่งหุ้นมีสิทธิเท่ากับหนึ่งเสียงบริษัท ดำเนินการประชุมตามลำดับระเบียบวาระการประชุม
ไม่เพิ่มวาระการประชุม หรือเปลี่ยนแปลงข้อมูลสำคัญโดยไม่ได้แจ้งให้ผู้ถือหุ้นทราบล่วงหน้า

1.  การลงคะแนนเสียงในแต่ละวาระจะกระทำโดยเปิดเผย
    มีการเตรียมบัตรลงคะแนนให้ผู้ถือหุ้นทุกวาระ การนับคะแนนจะนับเฉพาะผู้ที่ไม่เห็นด้วยและ /
    หรืองดออกเสียงเท่านั้น และจะนำมาหักออกจากจำนวนเสียงทั้งหมดที่เข้าร่วมประชุม
    ส่วนที่เหลือจะถือว่าเป็นคะแนนที่เห็นด้วย ดังนั้นหากในแต่ละวาระมีผู้ถือหุ้นท่านใดที่ไม่เห็นด้วย
    หรือ งดออกเสียง จะชูป้ายคะแนนที่ได้รับเมื่อลงทะเบียน
    ซึ่งป้ายคะแนนนั้นจะมีชื่อของผู้เข้าประชุม จำนวนหุ้นที่ถือหรือที่ได้รับมอบฉันทะและแถบ
    Barcode จากนั้นเจ้าหน้าที่จะนำบัตรลงคะแนนเสียงไปให้ผู้ถือหุ้นท่านนั้น
    ลงนามเก็บไว้เป็นหลักฐาน เพื่อความโปร่งใสและตรวจสอบได้ บริษัทได้ใช้ระบบ Barcode
    มาช่วยในการนับคะแนนและแสดงผลบนหน้าจอที่อยู่ในห้องประชุมทันที
    ผู้ถือหุ้นทุกท่านสามารถทราบคะแนนในแต่ละวาระว่ามีผู้เห็นด้วย
    ไม่เห็นด้วยและงดออกเสียงไปพร้อมกัน โดยมีนางกอบสุข แสงสวัสดิ์ ทนายความจากบริษัท
    วีระลอว์ ออฟฟิส จำกัด ร่วมเป็นสักขีพยานในการนับคะแนน
    ร่วมเป็นสักขีพยานในการนับคะแนน

2.2 การดูแลการใช้ข้อมูลภายใน บริษัทมีมาตรการดูแลการใช้ข้อมูลภายใน
โดยกำหนดไว้ในจริยธรรมที่ต้องปฏิบัติต่อบริษัทและผู้ถือหุ้นและกำหนดไว้ในจรรยาบรรณให้กรรมการบริษัท
ผู้บริหาร และพนักงาน ปฏิบัติหน้าที่ด้วยความซื่อสัตย์ มีความรับผิดชอบ
มีวินัยและมีจิตสำนึกที่ดีต่อส่วนรวมและต่อตนเอง
ไม่ใช้ตำแหน่งหน้าที่แสวงหาประโยชน์เพื่อตนเองและ/หรือผู้อื่นโดยมิชอบ
รักษาผลประโยชน์และทรัพย์สินของบริษัท
โดยไม่นำข้อมูลและทรัพย์สินของบริษัทไปใช้เพื่อประโยชน์ของตนเองและ/หรือผู้อื่น
และห้ามกระทำการอันเป็นการสนับสนุนบุคคลอื่นใดให้ทำธุรกิจแข่งขันกับบริษัท
ซึ่งบริษัทได้ประกาศให้แก่กรรมการบริษัท ผู้บริหารและพนักงาน
เพื่อเป็นแนวทางในการปฏิบัติตนในการดำเนินธุรกิจ และเป็นหลักยึดถือในการทำงาน
และเผยแพร่บนเว็บไซต์ของบริษัท

นอกจากนี้ในระเบียบข้อบังคับเกี่ยวกับการทำงานของบริษัทก็มีการกำหนดในเรื่องดังกล่าว
โดยกำหนดบทลงโทษทางวินัยไว้สูงสุด คือ การเลิกจ้าง ซึ่งกรรมการบริษัท ผู้บริหาร
และพนักงานได้ปฎิบัติตามที่กำหนด

2.3 การกำหนดเรื่องการซื้อขายหลักทรัพย์ของบริษัทไว้ในจรรยาบรรณ
บริษัทได้กำหนดห้ามมิให้กรรมการบริษัท ผู้บริหาร และพนักงาน
ซึ่งอยู่ในหน่วยงานที่รับทราบข้อมูลภายในทำการซื้อหรือขายหลักทรัพย์ของบริษัทในช่วง 1 เดือน
ก่อนการเปิดเผยงบการเงินแก่สาธารณชน
โดยใช้ช่องทางการเผยแพร่ข้อมูลผ่านทางอินทราเน็ตขององค์กร
นอกจากนั้นยังกำหนดให้กรรมการบริษัทและผู้บริหาร (รวมทั้งคู่สมรสและบุตรที่ยังไม่บรรลุนิติภาวะ)
ที่มีหน้าที่รายงานการถือครองหลักทรัพย์ หากมีการซื้อขายหุ้นของบริษัท
ต้องแจ้งต่อสำนักงานคณะกรรมการกำกับหลักทรัพย์และตลาดหลักทรัพย์
และส่งสำเนาให้เลขานุการบริษัท
เพื่อรายงานต่อคณะกรรมการบริษัทในการประชุมคณะกรรมการบริษัทครั้งต่อไป
ในการประชุมคณะกรรมการบริษัททุกครั้งจะมีวาระการถือหลักทรัพย์บริษัทของกรรมการบริษัท
และผู้บริหาร ซึ่งกรรมการบริษัท ผู้บริหาร รู้ว่าเป็นหน้าที่ที่จะต้องปฏิบัติและดำเนินการตามที่กำหนด
นอกจากนั้นหากมีการเปลี่ยนแปลงเกี่ยวกับเรื่องดังกล่าวบริษัทจะทำจดหมายแจ้งให้กรรมการบริษัท
และผู้บริหารทราบ
พร้อมแนบสำเนาจดหมายและประกาศของคณะกรรมการกำกับหลักทรัพย์และตลาดหลักทรัพย์ในเรื่องดังกล่าว

ในระหว่างปีที่ผ่านมา กรรมการและผู้บริหารของบริษัทได้ปฏิบัติตามนโยบายอย่างเคร่งครัด
ไม่ปรากฏว่ามีการซื้อขายหุ้นในช่วงเวลาที่ห้าม

2.4 การดำเนินการกับความขัดแย้งทางผลประโยชน์ บริษัทได้ดำเนินธุรกิจด้วยความรอบคอบ
มีเหตุมีผล คำนึงถึงประโยชน์สูงสุดของบริษัท
และการกำหนดราคาเป็นไปตามเงื่อนไขการค้าที่เป็นธรรมเสมือนการทำรายการกับบุคคลภายนอก
ด้วยการจัดวางระบบการปฏิบัติในเรื่องดังกล่าวด้วยความโปร่งใส
และปฏิบัติตามหลักเกณฑ์ของตลาดหลักทรัพย์แห่งประเทศไทย
โดยกำหนดเป็นนโยบายหนึ่งในการกำกับดูแลกิจการที่ดี
และกำหนดไว้ในจริยธรรมที่ต้องปฏิบัติต่อบริษัทและผู้ถือหุ้น
มีการเปิดเผยข้อมูลเพื่อให้เกิดความเท่าเทียมกันในการรับทราบข้อมูล เช่น รายการที่เกี่ยวโยงกัน
บริษัทได้ปฏิบัติตามประกาศคณะกรรมการตลาดหลักทรัพย์แห่งประเทศไทย
เรื่องการเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน
และกำหนดให้กรรมการบริษัทที่มีส่วนได้เสียต้องออกจากห้องประชุมและไม่ออกเสียงในวาระนั้น
เพื่อให้กรรมการบริษัทที่ไม่มีส่วนได้เสียสามารถแสดงความคิดเห็นได้อย่างเต็มที่และมีอิสระในการลงมติ
โดยเลขานุการบริษัทจะแจ้งให้ที่ประชุมทราบว่าในวาระดังกล่าวกรรมการบริษัทที่มีส่วนได้เสียมีใครบ้างที่จะต้องออกจากห้องประชุม
เมื่อเสร็จสิ้นการประชุมได้เปิดเผย ชื่อ ความสัมพันธ์ของบุคคลที่เกี่ยวโยง การกำหนดราคา
มูลค่าของรายการ และกรรมการบริษัทที่มีความเห็นต่างจากความเห็นของคณะกรรมการบริษัท
(หากมี)
ต่อตลาดหลักทรัพย์แห่งประเทศไทยตามเวลาที่กำหนดและได้เผยแพร่บนเว็บไซต์ของบริษัทอีกทางหนึ่งเพื่อให้เกิดความโปร่งใส
รวมทั้งมีการบันทึกไว้ในรายงานการประชุมสามารถตรวจสอบได้

ในการประชุมสามัญผู้ถือหุ้น ครั้งที่ 10
บริษัทได้กำหนดหลักเกณฑ์ให้ผู้ถือหุ้นสามารถเสนอเสนอเพิ่มวาระการประชุม
รายชื่อบุคคลเพื่อเข้ารับเลือกตั้งดำรงตำแหน่งกรรมการ โดยรายละเอียดหลักเกณฑ์
โดยบริษัทได้เผยแพร่ทั้งภาษาไทยและภาษาอังกฤษผ่านช่องทางของตลาดหลักทรัพย์แห่งประเทศไทยและเว็บไซต์ของบริษัท
www.sahacogen.com ภายใต้หมวดข้อมูลนักลงทุน โดยกำหนดระยะเวลารับเรื่องตั้งแต่วันที่ 10
พฤศจิกายน 2555 – 31 ธันวาคม 2555 ผ่านช่องทางโดยตรงกับเลขานุการบริษัท

หมวดที่ 3 เรื่องบทบาทของผู้มีส่วนได้เสีย

บริษัทให้ความสำคัญต่อการคำนึงถึงประโยชน์ของผู้มีส่วนได้เสียกลุ่มต่างๆ
โดยดำเนินธุรกิจด้วยความรับผิดชอบและเป็นธรรมต่อผู้มีส่วนเกี่ยวข้องทุกฝ่าย
มุ่งมั่นในการพัฒนากิจการของบริษัทให้เจริญก้าวหน้า มั่นคงอย่างยั่งยืน
สามารถสร้างผลตอบแทนแก่ผู้ถือหุ้นอย่างเหมาะสม
ปกป้องผลประโยชน์และดูแลทรัพย์สินของบริษัทเสมือนวิญญูชนพึงรักษาทรัพย์สินของตน
จึงมั่นใจว่าผู้มีส่วนได้เสียกลุ่มต่างๆ จะได้รับการดูแลอย่างเป็นธรรมทุกฝ่าย
และได้กำหนดเป็นแนวทางปฏิบัติไว้ในคู่มือจริยธรรมธุรกิจสำหรับผู้บริหารและพนักงาน

จรรยาบรรณทางธุรกิจ

บริษัทได้จัดทำจรรยาบรรณทางธุรกิจเป็นลายลักษณ์อักษร และเผยแพร่ให้กับกรรมการ ผู้บริหาร
และพนักงานทุกระดับ ผ่านระบบ Intranet และ Website ของบริษัท www.sahacogen.com
เพื่อให้กรรมการ ผู้บริหาร และพนักงานของบริษัท ยึดถือเป็นแนวทางในการปฏิบัติต่อผู้เกี่ยวข้อง
หรือผู้มีส่วนได้เสียของบริษัททั้งภาครัฐและเอกชน

นอกจากนี้
บริษัทได้ประกาศใช้จรรยาบรรณพนักงานเพื่อเป็นแนวทางในการประพฤติปฏิบัติตนของผู้บริหารและพนักงาน
ในการทำหน้าที่ตามภารกิจของบริษัทด้วยจิตสำนึกที่ดีและเผยแพร่ให้กับกรรมการ ผู้บริหาร
และพนักงานทุกระดับผ่าน Intranet และ Website ของบริษัท

บริษัทมีนโยบายในการดำเนินธุรกิจอย่างซื่อสัตย์สุจริต มีคุณธรรม และจริยธรรม
และพยายามที่จะพัฒนากิจการให้เจริญเติบโตก้าวหน้า มีผลประกอบการที่ดี
เพื่อสร้างผลตอบแทนที่เหมาะสมให้กับการลงทุนของผู้ถือหุ้น และผู้ลงทุนอย่างต่อเนื่องและยั่งยืน
โดยยึดหลักการการปฏิบัติต่อผู้ถือหุ้นอย่างเท่าเทียมกัน จึงกำหนดให้กรรมการ ผู้บริหาร และพนักงาน
ปฏิบัติตามแนวทางปฏิบัติดังนี้

1.  ปฏิบัติหน้าที่โดยไม่ฝ่าฝืนต่อกฎหมาย ระเบียบและข้อบังคับที่เกี่ยวข้อง ด้วยความซื่อสัตย์ สุจริต
    และโปร่งใส

2.  ดำเนินงานด้วยความมุ่งมั่นในอันที่จะพัฒนากิจการของบริษัท ให้เจริญก้าวหน้า มีความมั่นคง
    สามารถสร้างผลตอบแทนแก่ผู้ถือหุ้นได้อย่างเหมาะสม

3.  ปกป้องผลประโยชน์และดูแลทรัพย์สินของบริษัท เสมือนวิญญูชนพึงรักษาทรัพย์สินของตนเอง
    ขจัดการแสวงหาผลประโยชน์อันมิควรได้โดยชอบไม่ว่าโดยทางตรงหรือทางอ้อม

4.  รายงานผลการดำเนินงานที่ถูกต้อง ครบถ้วน ตามความเป็นจริง อย่างสม่ำเสมอ

5.  ไม่นำข้อมูลหรือข้อความลับของบริษัท หรือข้อมูลของพนักงานบริษัท ไปใช้เพื่อประโยชน์ส่วนตน
    หรือบุคคลอื่นโดยมิชอบ

6.  ขจัดปัญหาความขัดแย้งทางผลประโยชน์อย่างรอบคอบด้วยความมีเหตุมีผล
    และเปิดเผยข้อมูลอย่างครบถ้วน

7.  เคารพในสิทธิแห่งความเป็นเจ้าของและปฎิบัติต่อผู้ถือหุ้นอย่างเท่าเทียมกัน

ผู้ถือหุ้น

บริษัทเคารพต่อสิทธิขั้นพื้นฐานของผู้ถือหุ้นตามที่กำหนดไว้โดยกฎหมาย
ข้อบังคับและจรรยาบรรณของบริษัทโดยปฏิบัติต่อผู้ถือหุ้นทุกรายอย่างเท่าเทียมกัน
บริษัทมีกลไกที่ทำให้ผู้ถือหุ้นมีความเชื่อมั่นว่าจะได้รับข้อมูลที่ถูกต้องและผลตอบแทนที่เหมาะสม
การรับผลตอบแทนอย่างเป็นธรรมตามนโยบายการจ่ายเงินปันผลของบริษัท
มีการควบคุมการทำรายการระหว่างกัน มีมาตรการป้องกันการขัดแย้งทางผลประโยชน์
ป้องกันการใช้ข้อมูลภายในเกี่ยวกับข่าวสารที่เป็นความลับ และห้ามกรรมการ ผู้บริหาร
และผู้ปฏิบัติงานที่รับทราบข้อมูลภายใน ไม่ให้นำข้อมูลภายในของบริษัทไปใช้เพื่อประโยชน์ส่วนตน
รวมทั้งเพื่อการซื้อขายหลักทรัพย์ของบริษัทโดยเฉพาะในช่วง 1
เดือนก่อนเผยแพร่งบการเงินแก่สาธารณชน ซึ่งได้ระบุแนวปฏิบัติไว้ในจรรยาบรรณพนักงาน

ในปี 2555 บริษัทได้มีการจ่ายเงินปันผลจากผลประกอบการปี 2554 ในอัตรา 0.15 บาทต่อหุ้น
คิดเป็นอัตราการจ่ายเงินปันผลร้อยละ 49.21%
ของกำไรสุทธิของงบการเงินเฉพาะกิจการที่ได้รับยกเว้นภาษีเงินได้นิติบุคคล โดยกำหนดจ่ายในวันที่
21 พฤษภาคม 2555 นับเป็นการจ่ายเงินปันผลให้กับผู้ถือหุ้นของบริษัทอย่างต่อเนื่องทุกปี
ซึ่งถือเป็นการสร้างความมั่งคั่งในระยะยาวให้แก่ผู้ถือหุ้นอย่างแท้จริง นอกจากนี้
บริษัทยังได้รายงานผลการดำเนินงานของกิจการเป็นประจำทุกไตรมาส
และเปิดเผยการทำรายการกับบุคคลที่เกี่ยวโยงในเงื่อนไขที่เสมือนทำกับบุคคลภายนอกให้รับทราบผ่านระบบข่าวของตลาดหลักทรัพย์ฯ
และเว็บไซต์ของบริษัทอีกด้วย

ลูกค้า

บริษัท ตระหนักถึงความพึงพอใจของลูกค้าเป็นสำคัญ จึงได้นำระบบบริหารงานคุณภาพ มาตรฐาน
ISO 9001 เข้ามาใช้ในองค์กร โดยได้กำหนดนโยบายคุณภาพไว้ว่า “บริษัท สหโคเจน (ชลบุรี)
จำกัด (มหาชน) มุ่งมั่นที่จะจัดหาพลังงานไฟฟ้าและไอน้ำที่มีคุณภาพสูงและมั่นคง
โดยให้ความสำคัญในการพัฒนาและนำระบบการบริหารคุณภาพมาใช้เป็นกลไกหลักในการดำเนินงาน
เพื่อตอบสนองความต้องการ และสร้างความพึงพอใจสูงสุดแก้ลูกค้าและผู้มีส่วนได้เสีย
โดยมุ่งเน้นการบริหารคุณภาพทั่วทั้งองค์กร สร้างจิตสำนึกและส่งเสริมให้พนักงานทุกระดับ
มีความเข้าใจและมีส่วนร่วมในระบบบริหารงานคุณภาพ เพื่อให้ได้มาซึ่งผลิตภัณฑ์ที่ได้มาตรฐาน
และเป็นไปตามข้อกำหนด พร้อมทั้งมีการทบทวนและปรับปรุงการดำเนินงานให้มีประสิทธิภาพ
และเกิดประสิทธิผลอย่างต่อเนื่อง เพื่อให้บรรลุตามเป้าหมายและวัตถุประสงค์ขององค์กร
โดยได้กำหนดแนวทางปฏิบัติไว้ดังนี้

1.  ดำเนินธุรกิจโดยยึดถือความซื่อสัตย์ ยุติธรรม และให้ข้อมูลที่ถูกต้องแก่ลูกค้า

2.  ให้บริการและปฏิบัติต่อลูกค้าด้วยความมีน้ำใจ

3.  คำร้องเรียนของลูกค้าพึงได้รับการเอาใจใส่และดำเนินการอย่างเป็นธรรม
    เพื่อสนองตอบความต้องการของลูกค้าอย่างรวดเร็ว

4.  รักษาความลับทางการค้าของลูกค้า

5.  พัฒนาสินค้าและบริการให้เป็นเลิศ ตรงตามความต้องการของลูกค้า คิดค้นนวัตกรรมใหม่ๆ
    เพื่อเพิ่มคุณค่าให้แก่สินค้าและบริการอย่างต่อเนื่อง

นอกจากนี้ บริษัทยังได้มีการบริการส่งข้อมูลข่าวแจ้งให้ลูกค้าผ่านทางมือถือ
และการแสดงช่องทางการติดต่อสื่อสารให้ลูกค้ารับทราบถึงกรณีแจ้งไฟฟ้า/ไอน้ำขัดข้อง
ทั้งในเวลาทำการและนอกเวลาทำการ ดังนี้

ในเวลาทำการ (วันจันทร์ – เสาร์ เวลา 8.00 - 17.00 น.)

บริษัท สหพัฒนาอินเตอร์โฮลดิ้ง จำกัด(มหาชน) 03848-0444

บริษัท สหโคเจน(ชลบุรี) จำกัด (มหาชน) 03848-1555

นอกเวลาทำการและวันหยุด 03848-1574 หรือ 03848-1555 ต่อ 110

เจ้าหน้าที่บริการลูกค้า 081-982 2184

วิทยุสื่อสารผ่าน ศูนย์ 22 (สาธารณูปโภคส่วนกลาง) หรือ 03848-3111

คู่ค้า

บริษัท มีนโยบายที่จะสร้างความสัมพันธ์ที่ดีทางธุรกิจกับคู่ค้า
ดำเนินธุรกิจบนพื้นฐานของความเกื้อหนุนที่เป็นธรรม ให้การปฏิบัติต่อคู่ค้า อย่างเสมอภาค
โดยคำนึงถึงประโยชน์สูงสุดของบริษัท หลีกเลี่ยงสถานการณ์ที่ทำให้เกิดความขัดแย้งทางผลประโยชน์
รวมทั้งปฏิบัติตามพันธสัญญาอย่างเคร่งครัด เพื่อบรรลุผลประโยชน์ร่วมกัน โดยมีแนวทางปฏิบัติดังนี้

1.  ปฏิบัติให้เป็นไปตามข้อตกลง เงื่อนไขทางการค้า และให้ข้อมูลที่ถูกต้อง

2.  สร้างสัมพันธภาพ และความเข้าใจที่ดีต่อกัน

3.  แลกเปลี่ยนความรู้ ร่วมกันพัฒนาสินค้าและบริการเพื่อเพิ่มคุณค่าให้แก่สินค้าและบริการ

4.  ไม่เรียก รับ หรือยินยอมที่จะรับทรัพย์สิน หรือประโยชน์อื่นใด
    ซึ่งอยู่นอกเหนือข้อตกลงทางการค้า

เจ้าหนี้การค้า

บริษัทปฏิบัติตามเงื่อนไขที่มีต่อเจ้าหนี้โดยเคร่งครัด โดยในปีที่ผ่านมา
บริษัทจ่ายชำระเงินให้กับเจ้าหนี้การค้าตรงตาม Credit term ที่ได้ตกลงกันไว้ล่วงหน้า
โดยไม่มีการผิดนัดชำระแต่อย่างใด
บริษัทดำเนินธุรกิจโดยปฏิบัติตามกรอบกติกาของการแข่งขันทางการค้าโดยสุจริตและเป็นธรรมภายใต้กรอบของกฎหมายอย่างเคร่งครัด
ซึ่งตลอดระยะเวลาที่ผ่านมา บริษัทไม่เคยมีข้อพิพาทใดๆ ในเรื่องที่เกี่ยวกับคู่แข่งทางการค้า

พนักงาน

บริษัทนั้นให้ความสำคัญกับพนักงาน ซึ่งเป็นทรัพยากรที่สำคัญของบริษัท ซึ่งจะมีส่วนช่วยส่งเสริม
และผลักดันให้องค์กรบรรลุถึงเป้าหมายในการดำเนินธุรกิจ ดังนั้นบริษัท
จึงมีนโยบายที่จะดูแลพนักงานให้มีคุณภาพชีวิตที่ดี โดยมีสภาพการจ้างที่ยุติธรรม
มีสวัสดิการที่เหมาะสม มีโอกาสที่จะพัฒนาความก้าวหน้า
รวมทั้งมีสภาพการทำงานที่ปลอดภัยและถูกสุขอนามัย โดยมีแนวทางปฏิบัติดังนี้

1.  ปฏิบัติต่อพนักงานโดยเคารพต่อศักดิ์ศรีความเป็นมนุษย์ และสิทธิพื้นฐานของมนุษยชน

2.  ดูแล รักษา สภาพแวดล้อมในการทำงาน โดยคำนึงถึงความปลอดภัยต่อชีวิต สุขภาพ
    และทรัพย์สินของพนักงาน

3.  สนับสนุน ส่งเสริม ฝึกฝนอบรม และพัฒนาความรู้ความสามารถของพนักงานอย่างทั่วถึง
    สร้างความมั่นคงในอาชีพ และให้โอกาสในการเจริญก้าวหน้าตามศักยภาพของแต่ละคน

4.  ส่งเสริมให้พนักงานมีส่วนร่วมในการกำหนดทิศทางการดำเนินงาน และการพัฒนาบริษัท

5.  ให้ผลตอบแทนด้วยความเป็นธรรม เหมาะสมกับความรู้ ความสามารถ ความรับผิดชอบ
    และผลการปฏิบัติงานของพนักงานแต่ละคน

บริษัทมีการดูแลรักษาสภาพแวดล้อมในการทำงาน โดยคำนึงถึงความปลอดภัยต่อชีวิต สุขภาพ
และทรัพย์สินของพนักงาน โดยกำหนดเป็นนโยบายด้านความปลอดภัย อาชีวอนามัย
และสภาพแวดล้อมในการทำงาน พร้อมจัดตั้งคณะกรรมการความปลอดภัย อาชีวอนามัย
และสภาพแวดล้อมในการทำงาน
เพื่อทำหน้าที่ดูแลรับผิดชอบงานด้านนี้โดยเฉพาะให้เป็นไปอย่างมีประสิทธิภาพ
และมีการติดตามผลดำเนินงานอยู่เป็นประจำ
บริษัทจัดให้มีการฝึกอบรมการดับเพลิงขั้นต้นและอพยพหนีไฟ รวมทั้งการซ้อมอพยพหนีไฟ
เพื่อให้พนักงานเกิดความรู้ความเข้าใจและทราบแนวทางปฏิบัติที่ถูกต้อง
ตลอดจนการเผยแพร่ข่าวสารความรู้เกี่ยวกับความปลอดภัยให้พนักงานรับทราบผ่านนิทรรศการและระบบอินทราเน็ตของบริษัทอย่างสม่ำเสมอ
ในขณะเดียวกัน
บริษัทได้มีการตรวจสอบความปลอดภัยและสภาพแวดล้อมภายในโรงงานอยู่เป็นประจำ
อีกทั้งจัดเครื่องมือเครื่องใช้และอุปกรณ์ด้านความปลอดภัยต่างๆ
ให้แก่พนักงานในกรณีเกิดเหตุฉุกเฉินอย่างเพียงพอ

นอกจากนี้ บริษัทยังจัดให้มีสวัสดิการต่างๆ แก่พนักงาน
เพื่อที่จะส่งเสริมให้พนักงานมีคุณภาพชีวิตและความเป็นอยู่ที่ดีขึ้น เช่น การตรวจสุขภาพประจำปี
ค่ารักษาพยาบาล ชุดยูนิฟอร์ม การประกันสุขภาพ ประกันชีวิตและอุบัติเหตุ
กองทุนสำรองเลี้ยงชีพเพื่อการออมเงินในอนาคต
และโครงการเงินกู้เพื่อที่อยู่อาศัยโดยร่วมมือกับธนาคารอาคารสงเคราะห์ในอัตราดอกเบี้ยต่ำ
เป็นต้น

คู่แข่งขันทางการค้า

บริษัทมีนโยบายที่จะปฏิบัติต่อคู่แข่งทางการค้า โดยตั้งอยู่บนพื้นฐานของกติกาการแข่งขันที่ยุติธรรม
ไม่แสวงหาข้อมูลที่เป็นความลับของคู่แข่งทางการค้าด้วยวิธีการที่ไม่สุจริต หรือไม่เหมาะสม
โดยมีแนวทางปฏิบัติดังนี้

1.  แข่งขันทางการค้า ภายในกรอบกติกาของการแข่งขันที่เป็นธรรม

สังคม อาชีวอนามัย และสิ่งแวดล้อม

บริษัทดำเนินธุรกิจด้วยความมุ่งมั่นและความรับผิดชอบในการควบคุมและป้องกันปัญหามลภาวะ
รวมถึงปัญหาอาชีวอนามัยและความปลอดภัย โดยมีส่วนร่วมรับผิดชอบต่อชุมชน สังคม สิ่งแวดล้อม
อย่างเครีงครัด รวมทั้งตระหนักถึงความสำคัญของการอนุรักษ์พลังงาน
การใช้ทรัพยากรธรรมชาติอย่างคุ้มค่า และการควบคุมป้องกันอันตรายที่มีโอกาสเกิดขึ้น
โดยให้ความสำคัญกับการปฏิบัติตาม ระบบการจัดการสิ่งแวดล้อม มาตรฐาน ISO 14001 ,
ระบบการจัดการอาชีว อนามัยและความปลอดภัย มาตรฐาน OHSAS 18001
และระบบการจัดการอาชีวอนามัยและความปลอดภัย มาตรฐาน มอก.18001-2542
อย่างถูกต้องและเหมาะสม ตลอดจนคำนึงถึงผลกระทบที่มีต่อทรัพยากรธรรมชาติและสิ่งแวดล้อม
และสนับสนุกิจกรรมอันเป็นประโยชน์ต่อชุมชนและสังคม (รายละเอียดแสดงในรายงานประจำปี
หัวข้อ”สหโคเจนกับเส้นทางความรับผิดชอบต่อสังคม”) โดยมีแนวทางปฏิบัติดังนี้

1.  ดำเนินธุรกิจ โดยคำนึงถึงผลกระทบต่อทรัพยากรธรรมชาติและสิ่งแวดล้อม

2.  ปลูกฝังจิตสำนึก ความรับผิดชอบต่อชุมชน และสังคมโดยส่วนรวมให้เกิดขึ้นในบริษัท
    โดยกระทำอย่างต่อเนื่อง

3.  สนับสนุนกิจกรรมอันเป็นประโยชน์ต่อชุมขนและสังคมโดยส่วนรวม

นอกจากนี้บริษัทปฏิบัติตามกฎหมายและข้อบังคับเกี่ยวกับผลกระทบสิ่งแวดล้อมและความปลอดภัยอย่างเข้มงวด
มาโดยตลอด และมีหน่วยงานรับผิดชอบติดตาม วิเคราะห์ผล
จัดทำรายงานการติดตามมาตรการลดผลกระทบและติดตามตรวจสอบการจัดการสิ่งแวดล้อม
ให้กับสำนักงานนโยบายและแผนทรัพยากรธรรมชาติและสิ่งแวดล้อม กรมโรงงานอุตสาหกรรม
และสำนักงานอุตสาหกรรม จังหวัดชลบุรีเป็นประจำทุก 6 เดือน
มีการติดตามการเปลี่ยนแปลงกฎหมายและข้อบังคับต่างๆ
ที่เกี่ยวข้องกับผลกระทบต่อสิ่งแวดล้อมและความปลอดภัยอย่างใกล้ชิด
โดยมีการจัดการสิ่งแวดล้อมอย่างเป็นระบบ
มีการติดตามประเมินผลและทบทวนเพื่อการพัฒนาอย่างต่อเนื่อง
ร่วมกับการดำเนินการด้านชุมชนสัมพันธ์ในพื้นที่
ทำให้บริษัทได้รับเกียรติบัตรผู้ประกอบการที่ปฏิบัติตามเกณฑ์ธรรมาภิบาลสิ่งแวดล้อม ประจำปี 2553
โครงการส่งเสริมธรรมาภิบาลสิ่งแวดล้อมในสถานประกอบการ และโครงการอุตสาหกรรมสีเขียว
ระดับ 3 ประจำปี 2555 จากกรมโรงงานอุตสาหกรรม กระทรวงอุตสาหกรรม

ในปี 2555 บริษัทยังได้จัดให้มีโครงการรณรงค์เพื่อปลูกจิตสำนึก
และโครงการปรับปรุงด้านความปลอดภัยและอาชีวอนามัย ดังนี้

-   โครงการตรวจสุขภาพประจำปีสำหรับพนักงาน

-   โครงการอบรมปฐมพยาบาลเบื้องต้น

-   โครงการประกันชีวิตและสุขภาพสำหรับพนักงานและครอบครัวพนักงาน

-   จัดกิจกรรมส่งเสริมสุขภาพ เช่น Sport Day อย่างสม่ำเสมอ

ภาครัฐ

บริษัทจ่ายภาษีถูกต้อง ครบถ้วน ทันเวลา ตามข้อกำหนดของกฏหมายทั้งภาษีมูลค่าเพิ่ม
ภาษีธุรกิจเฉพาะ ภาษีเงินได้หัก ณ ที่จ่าย ภาษีป้าย ภาษีโรงเรือน ภาษีศุลกกร อากรแสตมป์
ตลอดจนภาษี นิติบุคคล

สิทธิมนุษยชน

บริษัทดำเนินธุรกิจโดยเคารพต่อกฏหมายและหลักสิทธิมนุษยชนอย่างเคร่งครัดและโดยยึดถือว่าพนักงานทุกคนได้รับเกียรติและเคารพในสิทธิส่วนบุคคลอย่างเท่าเทียมกัน
ไม่มีการเลือกปฏิบัติ ทั้งการแบ่งแยกสีผิว เชื้อชาติ ศาสนา เพศ สังคม
ตามแนวปฏิบัติพื้นที่ฐานตามหลักสิทธิมนุษยชน
มีการปลูกฝังความคิดเรื่องสิทธิมนุษยชนให้กับพนักงานทุกคนตั้งแต่เข้าร่วมงาน
โดยผ่านการปฐมนิเทศเกี่ยวกับจรรยาบรรณของบริษัท อีกทั้ง
หลีกเลี่ยงการเป็นพันธมิตรกับองค์การที่จะนำไปสู่การละเมิดหลักสิทธิมนุษยชน

การจัดการด้านพลังงาน

บริษัทเลือกใช้กระบวนการผลิตที่มีประสิทธิภาพสูงสุดในการผลิตไฟฟ้าและพลังงานความร้อนในรูปไอน้ำคือเทคโนโลยีพลังงานความร้อนร่วม
นอกจากนี้ยังเลือกใช้เครื่องกังหันแก๊สชนิด Aero derivative
ซึ่งสามารถปรับเปลี่ยนระดับการผลิตได้กว้างตามความต้องการใช้ไฟฟ้าของการไฟฟ้าและโรงงานอุตสาหกรรมที่มีการเปลี่ยนแปลงสูงตามช่วงเวลา
และยังได้ติดตั้งระบบ Inlet Air Chilling เพื่อลดอุณหภูมิอากาศเข้า ก่อนที่จะนำไปเผาไหม้
เป็นการเพิ่มประสิทธิภาพและปริมาณการผลิตของเครื่องกังหันแก๊ส

ทั้งนี้บริษัท
ได้จัดให้มีระบบการจัดการพลังงานขึ้นในองค์กรและแต่งตั้งคณะทำงานด้านการจัดการพลังงานเพื่อควบคุมดูแลระบบการจัดการให้เกิดประสิทธิภาพและสอดคล้องตามข้อกำหนดทางกฎหมาย
ตลอดจนมีนโยบายกำหนดให้การอนุรักษ์พลังงานเป็นส่วนหนึ่งของการดำเนินงานของบริษัท
โดยมีมาตรการในการอนุรักษ์พลังงานด้านไฟฟ้า คือ มาตรการติดตั้งอุปกรณ์ปรับความเร็วรอบของ
Cooling Tower Fan ซึ่งได้ดำเนินการติดตั้งและนำเข้าใช้งานแล้วเสร็จ
สำหรับมาตรการอนุรักษ์พลังงานด้านความร้อน ได้ดำเนินมาตรการบำรุงรักษา Steam Trap
ในระบบจำหน่ายไอน้ำอย่างต่อเนื่อง

นอกจากนี้ยังจัดให้มีกิจกรรมและการฝึกอบรมส่งเสริมการอนุรักษ์พลังานให้กับพนักงานอย่างต่อเนื่องเพื่อเพิ่มความตระหนักและสร้างจิตสำนึกในการใช้พลังงานให้เกิดประโยชน์สูงสุด

จรรยาบรรณทางธุรกิจสหโคเจน

     บริษัท ยึดมั่นในแนวทางการดำเนินธุรกิจที่ดี ตั้งอยู่บนพื้นฐานของความรับผิดชอบ
ความโปร่งใส และความซื่อสัตย์สุจริต
ทั้งนี้เพื่อให้การดำเนินงานขององค์กรดำเนินไปตามหลักการกำกับดูแลกิจการที่ดี
ได้อย่างมีประสิทธิภาพ บรรลุตามวัตถุประสงค์ และเป้าหมายที่วางไว้
บริษัทได้กำหนดจรรยาบรรณทางธุรกิจ ซึ่งกรรมการ ผู้บริหาร และพนักงาน
จะยึดถือเป็นแนวทางการปฏิบัติในการทำงาน 12 เรื่อง ดังนี้

1.  การรับฟังความคิดเห็นของพนักงาน

บริษัทถือว่าพนักงานทุกคนเป็นทรัพยากรอันมีค่ายิ่งของบริษัท ดังนั้น
บริษัทจึงได้กำหนดนโยบายในด้านการพนักงานดังนี้คือ

1.  ให้โอกาสในการทำงานและการเรียนรู้
    รวมทั้งจัดให้มีสภาพแวดล้อมในการทำงานที่ปลอดภัยและถูกสุขลักษณะ
    บริษัทมุ่งมั่นที่จะสนับสนุนให้พนักงานทุกคนเรียนรู้และพร้อมที่จะให้โอกาสแก่พนักงานทุกคนในการพัฒนาศักยภาพของตนอย่างเต็มที่เท่าที่ทางบริษัทจะสามารถกระทำได้
    นอกจากนี้บริษัทยังมีนโยบายในการตอบแทนพนักงานตามผลงานและการอุทิศตัวให้กับการทำงาน

2.  ช่วยส่งเสริมความสัมพันธ์ในหมู่พนักงาน ภายใต้บรรยากาศที่เข้าอกเข้าใจกัน
    มีความไว้วางใจและเคารพซึ่งกันและกัน บริษัทจะแจ้งให้พนักงานทราบเป็นระยะ ๆ
    ในกรณีที่มีการปรับเปลี่ยนเป้าหมาย ปรับเปลี่ยนทิศทางการทำงาน
    และในเรื่องของผลงานของบริษัท ซึ่งถือว่ามีผลกระทบโดยตรงต่อพนักงานทุกคน
    บริษัทจะจัดให้มีระบบรับฟังความคิดเห็นจากพนักงาน
    และจะส่งเสริมให้พนักงานได้ร่วมแสดงความคิดเห็นและเสนอปัญหาที่เกี่ยวข้องกับหัวหน้างานหรือเจ้าหน้าที่ระดับบริหาร

3.  บริษัทเคารพและปกป้องความเป็นส่วนตัว และข้อมูลลับเฉพาะของพนักงาน
    บริษัทยันยืนให้ความคุ้มกันข้อมูลบุคคลของพนักงานที่เกี่ยวกับการว่าจ้างที่มีอยู่ทั้งหมดในทุกขั้นตอนที่ปฏิบัติได้
    และอย่างสมเหตุสมผล ในทางกลับกันพนักงานของบริษัทก็จะต้องรักษาข้อมูลของบริษัท
    และปกป้องมิให้ผู้ที่ไม่ได้รับอนุญาตเข้าไปดู เข้าไปใช้ หรือเข้าไปทำลายได้ กรรมการ
    ผู้บริหาร และพนักงาน ต้องไม่เปิดเผยข้อมูลอันเป็นความลับของบริษัท ต่อบุคคลภายนอก
    ซึ่งอาจส่งผลกระทบต่อการดำเนินธุรกิจของบริษัทเพื่อแสวงหาประโยชน์ให้ตนเอง หรือผู้อื่น
    เว้นแต่เป็นข้อมูลที่ผู้มีอำนาจอนุมัติให้เปิดเผยได้ รวมทั้งไม่เปิดเผยข้อมูลเชิงธุรกิจต่อคู่แข่งขัน
    ที่ส่งผลให้บริษัท ได้รับความเสียหาย และ/หรือเสียโอกาสทางธุรกิจ

2.  การล่วงละเมิดสิทธิส่วนบุคคล

การปฏิบัติต่อพนักงานทุกคนโดยเสมอภาคกัน บริษัทจะไม่มีการเลือกปฏิบัติ หรือล่วงละเมิด
ไม่ว่าจะเป็นเรื่องเพศ สภาพร่างกาย หรือสภาวะทางจิตใจ เรื่องเชื้อชาติ สัญชาติ ศาสนา
อายุหรือสถานภาพทางครอบครัว ในที่ทำงานพนักงานของเราทุกคนก็จะต้องปฏิบัติต่อลูกค้า คู่ค้า
และผู้รับเหมาของบริษัทด้วยมาตรฐานเดียวกันนี้เช่นกัน

พนักงานต้องไม่กระทำหรือมีพฤติกรรมใด ๆ ที่แสดงให้เห็นการเลือกปฏิบัติ เชื้อชาติ ศาสนา ชนชั้น
การกดขี่กีดกัน การต่อต้านทางเพศ
ซึ่งส่งผลให้บริษัทเสียโอกาสและผลประโยชน์ที่ได้รับจากการกระทำดังกล่าว

พนักงานต้องไม่กระทำการหรือมีพฤติกรรมใด ๆ ที่บังคับ ขู่เข็ญ ที่แสดงให้เห็น
หรือทำให้เข้าใจว่าเป็น การหยิบยื่นข้อเสนอการมีความสัมพันธ์ทางเพศ โดยแอบอ้างและ/หรือใช้
อำนาจหน้าที่เกี่ยวกับการได้รับผลประโยชน์ การจ้างงาน การประเมินผลงาน การขึ้นเงินเดือน
ความก้าวหน้า การมอบหมายงาน การจัดเวลาทำงาน สภาพการจ้างงาน หรือการพัฒนา
ความก้าวหน้าในอาชีพ ซึ่งส่งผลให้บริษัทได้รับผลกระทบจากการกระทำดังกล่าว
โดยผู้เกี่ยวข้องไม่ยินยอม

3.  จรรยาบรรณ

นโยบายของบริษัทมิได้มีเพียงแค่นี้ แม้บางเรื่องที่กฎหมายอนุญาตให้กระทำได้
แต่บริษัทยังเลือกที่จะให้ความสำคัญในเรื่องจรรยาบรรณในการดำเนินธุรกิจ ขนบธรรมเนียม
ประเพณีท้องถิ่นและสิ่งอื่น ๆ
อาจแตกต่างกันไปได้ในแต่ละท้องที่และความแตกต่างเหล่านี้เป็นสิ่งที่ต้องยอมรับ
แต่เรื่องของความซื่อสัตย์สุจริตนั้นเป็นสิ่งที่ไม่อาจโต้แย้งได้ไม่ว่าในที่ใดก็ตาม
หากมีปัญหาเรื่องความไม่ซื่อสัตย์เกิดขึ้น สิ่งที่ตามมาคือความเสื่อมเสียศีลธรรม
ซึ่งทางบริษัทถือว่าเป็นการกระทำที่ไม่สมควร

พนักงานต้องเข้าใจว่าบริษัทไม่ได้พิจารณาเพียงผลสำเร็จของงานเท่านั้น
แต่ยังได้พิจารณาไปถึงลักษณะในการทำงานเพื่อให้ได้มาซึ่งผลงานนั้น ๆ ด้วย
พนักงานทุกคนควรจะพูดคุย ปรึกษาหารือกับฝ่ายจัดการในระดับที่สูงกว่า บันทึกการทำธุรกรรมต่าง ๆ
อย่างถูกต้อง และซื่อสัตย์ต่อผู้ตรวจสอบภายในและผู้ตรวจสอบจากภายนอกของบริษัท
พนักงานต้องรายงานสิ่งที่สงสัยว่าขัดต่อกฎหมายและขัดต่อนโยบายของบริษัทให้ฝ่ายจัดการได้รับทราบ

บริษัทหวังว่าพนักงานทุกคน ทุกระดับชั้นจะปฏิบัติตามมาตรฐานความซื่อสัตย์นี้
บริษัทจะไม่ยอมให้พนักงานคนใดกระทำการอันผิดกฎหมาย
บริษัทจะให้การสนับสนุนและให้การส่งเสริมแก่ผู้ที่อุทิศตนให้กับมาตรฐานทางจรรยาบรรณนี้
และหวังว่าพนักงานทุกคนก็จะให้ความสนับสนุนแก่บุคคลเหล่านั้นเช่นกัน

สิ่งที่สำคัญไม่ยิ่งหย่อนไปกว่ากันคือ
ความตรงไปตรงมาของพนักงานทุกระดับชั้นและการปฏิบัติตามนโยบายของบริษัท
กฎระเบียบทางการบัญชีและการสอบบัญชี ภายใต้ระบบการบริหารการจัดการของบริษัทนั้น
ความซื่อสัตย์เป็นสิ่งจำเป็น ซึ่งรวมถึงความถูกต้องในด้านระบบบัญชี การสอนงบประมาณ
การประเมินผลตอบแทนของแต่ละโครงการ การกระทำผิดนั้น
ไม่เพียงเป็นการสร้างแบบอย่างที่ไม่ดีต่อผู้อยู่ใต้บังคับบัญชา
แต่ยังเป็นการทำลายภาพลักษณ์ของบริษัทและบริษัทย่อย อีกด้วย

4.  ความขัดแย้งทางผลประโยชน์

บริษัท มีนโยบายที่จะรักษาผลประโยชน์อันชอบธรรม
ดังนั้นเพื่อป้องกันไม่ให้เกิดความขัดแย้งทางผลประโยชน์ จึงได้กำหนดแนวทางปฏิบัติดังนี้

กรรมการบริษัทและพนักงานทุกคนควรจะหลีกเลี่ยงความขัดแย้งในเรื่องผลประโยชน์ส่วนตัวและผลประโยชน์ของบริษัทในการติดต่อกับคู่ค้า
ลูกค้าของบริษัทและบุคคลภายนอก รวมทั้งในกิจการส่วนตัว
ซึ่งถ้าจะให้ยกตัวอย่างสถานการณ์ที่อาจเกิดข้อขัดแย้งขึ้นได้ ณ ที่นี่
ก็ยังไม่สามารถที่จะยกตัวอย่างได้ในตอนนี้
แต่ตัวอย่างที่จะกล่าวต่อไปนี้เป็นกรณีที่ขอให้พนักงานทุกคนหลีกเลี่ยง

กรณีที่พนักงานทำงานให้กับบริษัทไม่ว่าจะเป็นในฐานะพนักงานประจำหรือที่ปรึกษา
พนักงานผู้นั้นไม่อาจที่จะรับตำแหน่งกรรมการบริหารขององค์กรการค้า องค์กรทางการเงิน
หรือองค์กรอุตสาหกรรมใด ๆ อีก โดยที่ยังมิได้รับอนุมัติจากบริษัท

กรณีที่กรรมการบริษัทหรือพนักงานใช้หรือให้
หรืออนุญาตให้บุคคลภายนอกใช้ประโยชน์จากข้อมูลภายในของบริษัทซึ่งได้มาจากตัวกรรมการหรือพนักงานหรือได้มาจากการทำงานของกรรมการหรือพนักงานดังกล่าว
ในระหว่างการว่าจ้างหรือหลังการว่าจ้างโดยที่ยังมิได้รับอนุมัติอย่างถูกต้องตามขั้นตอน

บริษัท จะไม่ยอมให้มีการใช้ข้อมูลภายในบริษัท เพื่อประโยชน์ส่วนตนของพนักงานคนใด
การใช้ข้อมูลภายในซึ่งยังมิได้เปิดเผยต่อสาธารณะเพื่อประโยชน์ส่วนตัวถือว่าผิดกฎหมาย
ขาดจรรยาบรรณและเป็นเรื่องต้องห้ามอย่างเด็ดขาด
ในการนี้กรรมการบริษัทและบุคคลที่กำหนดจะต้องปฏิบัติตามระเบียบของบริษัทในเรื่องการทำธุรกรรมที่เกี่ยวข้องกับหลักทรัพย์ด้วย

กรรมการบริษัท พนักงาน หรือสมาชิกในครอบครับของกรรมการ หรือพนักงานของบริษัท
ไม่ควรทำการให้กู้หรือการค้ำประกันเงินกู้แก่บุคคล หรือองค์กรใดที่ทำธุรกิจกับบริษัทและบริษัทย่อย
รวมทั้งไม่ควรกู้ยืมเงินจากบุคคลหรือองค์กรดังกล่าว (เว้นแต่การซื้อไฟฟ้า) แต่อย่างไรก็ตามบริษัท
ไม่มีข้อกำหนดในเรื่องการกู้ยืมเงินตามปกติจากธนาคารหรือสถาบันการเงิน

ในกรณีที่ผู้บริหาร หรือพนักงาน หรือสมาชิกครอบครัวของกรรมการ หรือพนักงานของบริษัท มีธุรกิจ
หรือคิดที่จะดำเนินธุรกิจ คิดที่จะลงทุน หรือที่กำลังดำเนินกิจการที่มีอยู่แล้ว
และมีความเป็นไปได้ที่จะเกิดข้อชัดแย้งทางผลประโยชน์กับบริษัท
บริษัทถือว่าเป็นความรับผิดชอบที่บุคคลที่เกี่ยวข้องจะต้องเปิดเผยกับบริษัท อย่างเป็นลายลักษณ์อักษร
ตัวอย่างเช่น ถ้าผู้บริหาร หรือพนักงานคนหนึ่งคนใด หรือคู่สมรส หรือบุตรจะขาย ให้เช่า เช่าซื้อ
อสังหาริมทรัพย์ เครื่องมือ อุปกรณ์ต่าง ๆ หรือให้บริการต่าง ๆ ให้บริษัทอื่น ๆ ในบริษัทย่อย
บุคคลผู้นั้นจะต้องแจ้งให้บริษัท ทราบ

ผู้ใดก็ตามที่ให้บริการ หรือการให้บริการทรัพย์สิน รวมทั้งให้บริการ วัตถุดิบต่าง ๆ ของบริษัท
โดยที่มิได้รับมอบหมายให้ดำเนินการ เป็นทำเพื่อประโยชน์ส่วนตัว หรือนำไปขาย ถือเป็นการขโมย
เป็นการโจรกรรม ผู้กระทำผิดต้องโทษไล่ออก และถูกลงโทษตามกฎหมาย

ในกรณีที่ต้องมีการเปิดเผยข้อมูลหรือการอนุมัติตามที่กำหนดไว้ในนโยบายข้างต้นนี้
จะต้องการเปิดเผยข้อมูลต่อกรรมการบริษัท การเปิดเผยข้อมูลนั้นจะต้องทำเป็นลายลักษณ์อักษรทุกๆปี

5.  การรับของขวัญ ของกำนัล และการเลี้ยงรับรองทางธุรกิจ

บริษัทมุ่งหวังให้การดำเนินธุรกิจของบริษัท เป็นไปในทางที่มีการแข่งขันอย่างเป็นธรรม
บนพื้นฐานของนโยบายที่เปิดกว้าง การรับหรือการให้ของขวัญหรือผลประโยชน์ใด ๆ เช่น เงิน ทอง
หุ้น ทรัพย์สินต่าง ๆ การท่องเที่ยวพักผ่อน งานเลี้ยง การบริการต่าง ๆ เป็นต้น
อันมุ่งก่อให้เกิดผลต่อการตัดสินใจ อย่างไม่ชอบธรรม
บริษัทจึงห้ามไม่ให้กรรมการและพนักงานรับผลประโยชน์จากลูกค้าหรือคู่ค้าของบริษัท และบุคคลอื่น ๆ
ที่เกี่ยวข้องกับธุรกิจของบริษัท กรรมการและพนักงานควรจะปฏิเสธไม่รับสิ่งตอบแทน
อันเนื่องมาจากการปฏิบัติหน้าที่ของตน เว้นแต่ว่าสิ่งของที่ได้รับนั้นมีมูลค่าเพียงเล็กน้อย
และถ้าหากปฏิเสธไม่รับของกำนัลนั้น ก็จะเป็นการเสียมารยาท

อย่างไรก็ตาม การให้ของขวัญหรือการเลี้ยงรับรอง หรือการรับของขวัญหรือการรับการเลี้ยงรับรอง
ตามสมควรแก่กรณี ตามทำนองครองธรรม หรือ ตามธรรมเนียมประเพณีปฏิบัติ
เพื่อรักษาไว้ซึ่งความสัมพันธ์อันดีระหว่างกัน บริษัทจึงได้กำหนดเป็นแนวทางปฏิบัติดังนี้

1.  หลีกเลี่ยงการรับของขวัญและ/หรือของกำนัล
    ซึ่งมีมูลค่าเกินปกติวิสัยจากผู้ที่เกี่ยวข้องทางธุรกิจกับบริษัท หรือจากผู้อื่น
    ซึ่งอาจได้ประโยชน์จากการปฏิบัติงานของพนักงานของบริษัท

2.  ของขวัญที่ได้รับควรเป็นสิ่งที่มีมูลค่าไม่มากนัก และต้องไม่ควรเป็นเงินสดหรือเทียบเท่าเงินสด
    เงินกู้ คอมมิชชั่นและ โดยการรับของขวัญนั้นจะต้องไม่ส่งผลต่อการตัดสินใจเชิงธุรกิจใดๆ
    ของผู้รับ

3.  การให้หรือรับของขวัญ อาจกระทำได้หากกระทำด้วยความโปร่งใส หรือทำในที่เปิดเผย หรือ
    สามารถเปิดเผยได้

4.  กรณีได้รับมอบหมายหรือได้รับอนุญาตจากผู้บังคับบัญชาให้ไปช่วยเหลือหน่วยงานภายนอก
    อาจรับเงิน
    สิ่งของหรือของขวัญได้ตามหลักเกณฑ์หรือมาตรฐานภายนอกนั้นกำหนดและใช้เป็นการทั่วไป เช่น
    การได้รับของขวัญ หรือของกำนัลจากการจับฉลาก ชิงรางวัล  

5.  พนักงานจะต้องปฏิบัติตามแนวทางการปฏิบัติงานในทุกๆ กรณี
    รวมถึงการรักษามาตรฐานสูงสุดและรักษาจรรยาบรรณในการประกอบธุรกิจและการตามกฎหมายไทย
    หรือกฎหมายของประเทศอื่นที่เกี่ยวข้อง
    ถ้าพนักงานคนใดมีข้อข้องใจเกี่ยวกับการปฏิบัติตามกฎหมาย
    ก็สามารถสอบถามได้จากฝ่ายบริหารของบริษัท นอกจากนี้
    พนักงานควรจะปฏิบัติตามนโยบายของบริษัท เกี่ยวกับเรื่องการรับของกำนัล
    และการเลี้ยงรับรองด้วย

6.  แม้ว่าการเลี้ยงรับรองจะเป็นส่วนหนึ่งของการดำเนินธุรกิจและเป็นรูปแบบทางสังคมที่ยอมรับโดยทั่วไป
    แต่กรรมการและพนักงานของบริษัท
    สมควรที่จะปฏิเสธที่จะรับเชิญการเลี้ยงรับรองที่จัดขึ้นบ่อยครั้งเกินไป ทั้งนี้
    เพื่อหลีกเลี่ยงไม่ให้บริษัท ต้องละเลยวัตถุประสงค์ในการดำเนินธุรกิจไป
    การเลี้ยงรับรองนั้นจะต้องไม่ทำในสถานการณ์เกี่ยวข้องกับการประมูลงานหรือบริการให้กับบริษัท

7.  เมื่อจะมีการให้ของกำนัล ควรจะมอบให้แก่บริษัท แทนที่จะให้แก่บุคคลเฉพาะราย
    หากมีการให้ของกำนัลแก่บุคคลหนึ่งบุคคลใด ของกำนัลนั้นไม่ควรมีมูลค่าสูง

8.  การให้ของกำนัลและการเลี้ยงรับรองควรจะไม่มากหรือกระทำบ่อยครั้งเกินไป
    เนื่องจากการกระทำดังกล่าวอาจถูกมองได้ว่าเป็นความพยายามที่ไม่เหมาะสมในการชักจูงหรือโน้มน้าวการตัดสินใจในเชิงธุรกิจ
    การใช้วิจารณญาณในการพิจารณาความเหมาะสมในการให้ของกำนัลและการเลี้ยงรับรองจึงเป็นสิ่งที่จำเป็นอย่างยิ่ง

9.  การให้ของกำนัลและการเลี้ยงรับรองนั้น
    ให้เป็นไปเพื่อวัตถุประสงค์ในการสนับสนุนการดำเนินธุรกิจของบริษัทเท่านั้น

10. ค่าใช้จ่ายต่าง ๆ ที่เกี่ยวข้อในเรื่องเหล่านี้ ควรจะอยู่ภายใต้งบประมาณที่เหมาะสม
    ได้รับการอนุมัติและมีการบันทึกหรือเก็บเอกสารหลักฐานต่าง ๆ
    ไว้เป็นข้อมูลทางการเงินของบริษัท

11. สำหรับตัวแทน คู่สัญญา หุ้นส่วนหรือผู้อื่นที่ให้ของขวัญหรือจัดเลี้ยงรับรองในนามของบริษัท
    ควรที่จะได้รับการอนุมัติจากบริษัทก่อน ตามนโยบายและแนวทางปฏิบัติในเรื่องนี้

6.  ความปลอดภัย

นโยบายข้อหนึ่งของบริษัทในการดำเนินธุรกิจ คือ
การจัดให้มีความปลอดภัยในการทำงานให้แก่พนักงาน บุคคลที่มาติดต่อกับบริษัทและสาธารณะ
ด้วยความร่วมมืออย่างจริงจังจากพนักงานทุกคน บริษัทจะให้การป้องกันอุบัติเหตุ
การบาดเจ็บและการเจ็บป่วยจากการทำงาน ในการนี้
บริษัทให้คำมั่นว่าบริษัทจะพยายามดำเนินการอย่างต่อเนื่องในการกำหนดและการลดความเสี่ยงอันเกิดจากการปฏิบัติงาน
รวมทั้งการจัดให้มีระบบความปลอดภัยในการทำงาน บริษัทได้กำหนดนโยบายในเรื่องนี้ไว้ดังนี้ คือ

1.  มีการออกแบบเครื่องมือเครื่องใช้ วางระบบการปฏิบัติการ
    จัดการอบรมและจัดให้มีระบบการทำงานที่มีความปลอดภัยต่อพนักงาน ทรัพย์สิน และส่วนอื่น ๆ
    ที่เกี่ยวข้อง

2.  ให้ความใส่ใจดูแลอย่างมีประสิทธิภาพและอย่างทันท่วงที ในกรณีที่เกิดเหตุฉุกเฉิน
    หรืออุบัติเหตุที่เกิดจากการทำงานจะทำการประสานกับองค์กรอุตสาหกรรมและองค์กรรัฐบาลและหน่วยงานอื่น
    ๆ ที่เกี่ยวข้อง

3.  ปฏิบัติตามกฎหมายและกฎระเบียบต่าง ๆ ที่เกี่ยวข้อง ในกรณีที่ไม่มีกฎหมายกำหนดไว้
    บริษัทจะปฏิบัติตามมาตรฐานทำงานที่บริษัทกำหนดขึ้น

4.  ร่วมมือกับหน่วยงานราชการต่าง ๆ และองค์กรอื่น ๆ ตามความเหมาะสมเพื่อพัฒนากฎหมาย
    ระเบียบ และมาตรฐานที่เกี่ยวข้องกับธุรกิจของบริษัท

5.  ทำการวิจัยและสนับสนุนการวิจัยเพื่อเพิ่มทักษะในเรื่องผลกระทบทางด้านความปลอดภัยของการประกอบกิจการ
    โรงงาน อุปกรณ์การทำงาน ระบบการส่งกระแสไฟฟ้า หรือเครือข่ายการจ่ายกระแสไฟฟ้า
    และการนำเอาผลการวิจัยมาใช้และถ่ายทอดให้แก่พนักงาน ลูกค้า อุตสาหกรรม
    และหน่วยงานของรัฐและองค์กรสาธารณะทั้งหลาย

6.  ทบทวน ปรับปรุง
    และประเมินผลในความก้าวหน้าในการทำงานและจัดให้มีการปฏิบัติตามนโยบายทางด้านความปลอดภัยในการทำงาน

7.  สุขภาพในการทำงาน

บริษัท มีความมุ่งมั่นที่จะจัดสถานที่ทำงานที่มีความปลอดภัยและถูกสุขอนามัยแก่พนักงานทุกคน
และแก่บุคคลที่มาติดต่อกับบริษัท พนักงานของบริษัท ทุกคนไม่ว่าจะอยู่ในระดับใดก็ตาม
มีความรับผิดชอบในอันที่จะสนับสนุนการดำเนินการของบริษัท ตามวัตถุประสงค์ดังกล่าวนี้
ทั้งในการปฏิบัติหน้าที่ของตนเองและการสังเกตการปฏิบัติหน้าที่ของพนักงานคนอื่น ๆ
รวมทั้งผู้มาติดต่อและบุคคลภายนอกที่มาติดต่อหรืออาจได้รับผลกระทบจากการดำเนินธุรกิจของบริษัท
หากพบเห็นสถานการณ์ที่ไม่ปลอดภัยหรืออาจจะไม่ปลอดภัย
พนักงานจะต้องแจ้งเรื่องดังกล่าวแก่เจ้าหน้าที่ที่เกี่ยวข้องทราบทันที
เพื่อที่จะได้ทำการแก้ไขสถานการณ์ต่อไป บริษัท มีนโยบายดังต่อไปนี้

1.  การทำงานกำหนดและประเมินผลกระทบต่อสุขภาพจากการทำงาน

2.  กำหนดและประเมินผลกระทบต่อสุขภาพจากการทำงาน

3.  วางแผน สนับสนุน
    และประเมินผลโครงการเพื่อกำจัดหรือควบคุมผลเสียต่อสุขภาพที่เกิดจากการทำงาน

4.  เผยแพร่ข้อมูลเกี่ยวกับการป้องกันโรคอันเกิดจากงานที่ทำต่อพนักงาน

5.  ให้ความรู้เกี่ยวกับอันตรายต่อสุขภาพอันเนื่องมาจากการทำงาน
    และอาจมีผลกระทบโดยนัยสำคัญต่อสังคม บุคคล หรือกลุ่มต่าง ๆ ที่อาจได้รับผลกระทบ
    โดยการให้ความรู้ดังกล่าวนี้ให้ทำในเวลาและรูปแบบที่เหมาะสม

6.  กำหนดให้พนักงานมีความพร้อมทางร่างกายในการทำงานโดยปราศจากอันตรายต่อตนเอง
    หรือต่อผู้อื่น ทั้งในระหว่างระยะเวลาการจ้างหรือหลังจากนั้น

7.  จัดให้มีการบริการทางการแพทย์ที่จำเป็นเพื่อการรักษาอาการป่วยหรือการบาดเจ็บอันเกิดจากการงานที่ทำ
    และเพื่อการให้บริการทางการแพทย์ในกรณีฉุกเฉิน

เพื่อประโยชน์ในการนำนโยบายนี้มาใช้ ทางบริษัท
เชื่อมั่นว่าการจัดให้มีการบริการในด้านการป้องกันสุขภาพ อาทิเช่น
การศึกษาอันเกี่ยวกับสุขภาพอนามัยและการรักษาความสะอาดจะทำให้พนักงานปฏิบัติตามนโยบายนี้
อีกทั้งยังเป็นการรักษาสุขภาพของพนักงานแต่ละคนอีกด้วย

ทางบริษัทถือว่าการใช้แอลกอฮอล์ ยา และสารอื่น ๆ
จะทำให้ความสามารถในการทำงานของพนักงานเสียไป
และจะมีผลเสียอย่างมากต่อความปลอดภัยและต่อประสิทธิภาพในการทำงานของพนักงานอื่น ๆ
และของบริษัท การใช้ยาในทางที่ผิดหรือการใช้ ครอบครอง
แจกจ่ายและขายยาที่ผิดกฎหมายในขณะทำงาน
หรือภายในบริเวณที่ทำการของบริษัทเป็นสิ่งที่ต้องห้ามโดยเด็ดขาด
และการกระทำดังกล่าวถือเป็นเหตุแห่งการเลิกจ้างได้ บริษัทไม่อนุญาตให้มีการครอบครอง
ใช้แจกจ่ายหรือขายเครื่องดื่มแอลกอฮอล์ในบริเวณสถานที่ทำการของบริษัท
เว้นแต่ได้รับอนุญาตจากกรรมการผู้จัดการหรือคณะกรรมการบริษัทเสียก่อน
ความบกพร่องในการปฏิบัติงาน ซึ่งมีสาเหตุมาจากการใช้ยา แอลกอฮอล์ หรือสารอื่น ๆ
ถือเป็นเหตุแห่งการเลิกจ้าง เว้นแต่เป็นกรณีเพื่อการรักษาพยาบาล ซึ่งได้รับอนุมัติจากบริษัทแล้ว

บริษัทถือว่าการติดแอลกอฮอล์ หรือยาเป็นอาการที่สามารถรักษาได้ พนักงานคนใดซึ่งติดแอลกอฮอล์
หรือยา ควรขอรับการรักษาที่เหมาะสมโดยทันที

8.  สภาพแวดล้อม

บริษัท มีนโยบายที่จะประกอบธุรกิจในแนวทางที่ไม่สร้างความขัดแย้งระหว่างการรักษาสภาพแวดล้อม
และผลประโยชน์ทางเศรษฐกิจในเขตที่บริษัทดำเนินกิจการอยู่ นอกจากนี้
บริษัทยังมีนโยบายที่จะปฏิบัติตามกฎหมายสิ่งแวดล้อมและกฎระเบียบต่าง ๆ ที่เกี่ยวข้อง
ในกรณีที่ไม่มีกฎหมายบังคับใช้
บริษัทจะนำเอาหลักความรับผิดชอบตามมาตรฐานสิ่งแวดล้อมมาปรับใช้แทน
บริษัทมีความมุ่งมั่นที่จะปรับปรุงลักษณะสภาพแวดล้อมผ่านทางธุรกรรมของบริษัทโดยตลอด
กระตุ้นให้พนักงานแต่ละคนมีความรับผิดชอบต่อสภาพแวดล้อม
และมีการให้การฝึกหัดและอบรมที่เหมาะสมแก่พนักงานในด้านที่เกี่ยวกับการรักษาสภาพแวดล้อม
บริษัทจะประสานงานกับหน่วยงานที่เกี่ยวข้อง และสาธารณชนในเรื่องต่าง ๆ
ที่เกี่ยวข้องกับสิ่งแวดล้อม
รวมทั้งมีการแลกเปลี่ยนประสบการณ์กับผู้อื่นเพื่อประโยชน์ในการปรับปรุงรูปแบบในการประกอบการอุตสาหกรรม
ดังนั้นบริษัทจึงกำหนดนโยบายต่อไปนี้ขึ้น

1.  ร่วมมือกับหน่วยงานรัฐบาลและกลุ่มอุตสาหกรรมอื่น
    เพื่อสนับสนุนให้มีการพัฒนากฎหมายและกฎระเบียบในด้านสภาพแวดล้อมที่เหมาะสม
    รวมทั้งการให้คำแนะนำด้านผลกระทบของกฎหมายและกฎระเบียบดังกล่าวที่มีต่อสภาพแวดล้อม
    ต้นทุนและการใช้ประโยชน์จากสิ่งแวดล้อม

2.  ประกอบธุรกิจโดยมีเป้าหมายในการปฏิบัติตามมาตรฐานสิ่งแวดล้อมที่ใช้บังคับ
    และในการลดความเสียหายต่อสภาพแวดล้อมให้มีความเสียหายน้อยที่สุดภายใต้มาตรฐานทางสิ่งแวดล้อมเช่นว่านั้น
    รวมทั้งจะดำเนินการออกแบบ ประกอบการและบำรุงรักษาปัจจัย วัสดุ อุปกรณ์ต่าง ๆ
    ของบริษัทให้ได้มาตรฐานดังกล่าว

3.  แก้ปัญหาอย่างรวดเร็วและมีประสิทธิภาพหากมีเหตุการณ์ที่มีผลกระทบต่อสิ่งแวดล้อมที่เกิดขึ้นและให้ความร่วมมือกับองค์กรอุตสาหกรรมและหน่วยงานอื่น
    ๆ ของรัฐ

4.  สนับสนุนให้มีการวิจัย
    เพื่อประโยชน์ในการเสริมสร้างความเข้าใจในเรื่องผลกระทบจากการประกอบธุรกิจต่อสิ่งแวดล้อม
    การปรับปรุงมาตรการในการป้องกันสิ่งแวดล้อม
    และการปรับปรุงการประกอบกิจการและการให้บริการของบริษัทให้มีผลกระทบต่อสิ่งแวดล้อมน้อยที่สุด

5.  จัดให้มีการตรวจสอบและการประเมินผลกระทบของการประกอบกิจการ
    เพื่อตรวจสอบการปฏิบัติตามและถูกต้องในการปฏิบัติตามนโยบายในด้านสิ่งแวดล้อม

9.  ทรัพย์สินทางปัญญา หรือ ลิขสิทธิ์

คำจัดความ ทรัพย์สินทางปัญญา (Intellectual Property) หรือ ลิขสิทธิ์ (Copyright)
คือทรัพย์สินที่เกิดจากความคิด แนวคิด ที่บริษัท ได้ริเริ่มสร้างสรรค์เป็นของบริษัทเอง
เพื่อใช้ในการจัดการทางธุรกิจของบริษัท ทั้งนี้งานที่สร้างสรรค์จากพนักงานที่เป็นลูกจ้างของบริษัท
เป็นผู้สร้างสรรค์
และบริษัทถือว่าเป็นทรัพย์สินทางปัญญาที่มิควรเผยแพร่ให้กับบุคคลอื่นนำไปใช้ประโยชน์ได้
เพราะถือเป็นทรัพย์สินที่มีค่าของบริษัท ที่ได้พัฒนาผลิตภัณฑ์ใหม่
และสามารถกระตุ้นให้เกิดโอกาสทางธุรกิจ หากพนักงานไม่แยกแยะ
และปกป้องทรัพย์สินทางปัญญาเหล่านี้ บริษัทอาจสูญเสียเอกสิทธิ์และความได้เปรียบทางธุรกิจ
ตัวอย่าง ทรัพย์สินทางปัญญา ได้แก่ เครื่องหมายการค้า ความลับทางการค้า เป็นต้น
โดยบริษัทกำหนดเป็นแนวทางปฏิบัติดังนี้

1.  พนักงานต้องปกป้องทรัพย์สินทางปัญญาของบริษัท โดยจะไม่เปิดเผยก่อนได้รับอนุญาต

2.  พนักงานต้องปกป้องทรัพย์สินทางปัญญา โดยไม่ใช้ผิดวิธี หรือผิดกฎหมาย
    และเมื่อใช้ต้องแน่ใจว่าได้ประทับตราหรือแสดงเครื่องหมายการค้า
    หรือเครื่องหมายบริการของบริษัท เช่น การใช้ เป็นต้น

3.  พนักงานต้องแจ้งให้บริษัท ทราบถึงการค้นพบ การประดิษฐ์ (เช่น โปรแกรมคอมพิวเตอร์
    สิ่งประดิษฐ์ทางเทคโนโลยี) รวมไปถึงข้อมูลจำเพาะ
    ที่ได้พัฒนาขึ้นในช่วงเวลาปฏิบัติงานในบริษัท หรือใช้ทรัพยากรของบริษัท

4.  พนักงานต้องช่วยบริษัท เพื่อให้ได้มาซึ่งสิทธิบัตร ลิขสิทธิ์ หรือ ปกป้องเครื่องหมายการค้า
    ที่เป็นทรัพย์สินทางปัญญาของบริษัท

10. ความสัมพันธ์กับคู่ค้าและคู่สัญญา

บริษัทมีความประสงค์ที่จะให้การจัดซื้อสินค้า การว่าจ้าง และการจัดหาบริหารต่าง ๆ
ดำเนินไปภายใต้มาตรฐานสูงสุดและเป็นไปตามหลักการดังต่อไปนี้

1.  หากสามารถดำเนินการได้ บริษัท
    จะจัดให้มีการเสนอราคาและคัดเลือกผู้ทำการเสนอราคาที่มคุณสมบัติเหมาะสม

2.  ทำการประเมินราคาและคัดเลือกคู่ค้าและคู่สัญญา

3.  จัดทำสัญญาในรูปแบบที่เหมาะสมสอดคล้องกับความต้องการ

4.  นำเอาระบบการตรวจสอบและการควบคุมการจัดการที่มีประสิทธิภาพมาใช้
    เพื่อประโยชน์ในการตรวจสอบการปฏิบัติตามสัญญาของคู่สัญญาและตรวจสอบการทุจริต
    การฉ้อฉล และการดำเนินการต่างๆ ที่ไม่ถูกต้องในทุก ๆ ขั้นตอนของกระบวนการจัดหา

นอกจากนี้ บริษัทยังมีวัตถุประสงค์ในการพัฒนาและรักษาความสัมพันธ์ระยะยาวกับคู่ค้าและคู่สัญญา
โดยมุ่งหมายให้ความสัมพันธ์ในเชิงธุรกิจดังกล่าวนั้นตั้งอยู่บนพื้นฐานของความสัมพันธ์ทางธุรกิจการเงิน
คุณสมบัติทางเทคนิค สถานะภาพทางการเงินและความไว้เนื้อเชื่อใจซึ่งกันและกัน

บริษัทมีนโยบายห้ามมิให้มีการติดสินบนและการทุจริต
พนักงานที่มีหน้าที่เกี่ยวข้องในการคัดเลือกและจัดซื้อและต้องเกี่ยวข้องกับคู่ค้าและคู่สัญญาของบริษัท
ควรหลีกเลี่ยงที่จะใช้อำนาจหน้าที่ในทางที่ผิด หรือมีส่วนร่วมในสถานการณ์ที่ก่อให้เกิดการแทรกแซง
หรืออาจจะก่อให้เกิดการแทรกแซงการตัดสินใจโดยอิสระและเป็นเอกเทศเกี่ยวกับการจัดซื้อและจัดหานั้น

บริษัทให้คำมั่นว่าจะชำระเงินให้แก่คู่ค้าและคู่สัญญาตรงตามกำหนดและถูกต้องตามเงื่อนไขทางการค้าที่วางไว้

11. ความรับผิดชอบต่อผู้ถือหุ้นและผู้สนับสนุนทางการเงิน

บริษัทมีความมุ่งหมายที่จะเพิ่มผลกำไรให้มากขึ้นเพื่อผลประโยชน์ของผู้ถือหุ้นในระยะยาว
ผู้ถือหุ้นและผู้สนับสนุนทางการเงิน จะได้รับผลตอบแทนจากการดำเนินกิจการที่มีประสิทธิภาพ
มีขีดความสามารถในการแข่งขันทางการค้าจากกลุ่มบริษัท และบริษัทย่อย

บริษัทตระหนักดีว่าผู้ถือหุ้นและผู้ที่มีความสนใจจะเข้าถือหุ้นของบริษัท
มีสิทธิที่จะรับทราบข้อมูลที่จำเป็นต่อการตัดสินใจในการลงทุน
ข้อมูลที่เป็นจริงและถูกต้องเกี่ยวกับการบริหารของบริษัท และบริษัทย่อย
สถานะทางการเงินและผลประกอบการ
จะได้รับการเผยแพร่อย่างสม่ำเสมอตามกฎของตลาดหลักทรัพย์

เป็นนโยบายของบริษัทที่จะจัดให้มีการบันทึกบัญชีและระบบบัญชีที่ถูกต้องสมบูรณ์
รายการทางบัญชีทั้งหมดรวมทั้งรายงานต่าง ๆ
ที่เกี่ยวข้องจะถูกเก็บรักษาและนำเสนอตามที่กำหนดไว้ตามกฎหมายและมาตรฐานทางการบัญชี
ฝ่ายบัญชีมีหน้าที่แจ้งรายละเอียดรายการทางบัญชีของ
บริษัทที่ถูกต้องตามสมควรและแสดงให้เห็นธุรกรรมและสินทรัพย์ของบริษัท

บริษัทมีเจตนารมณ์อันแจ้งชัดในอันที่จะป้องกันมิให้ความผิดพลาด
คลาดเคลื่อนหรือข้อความที่อาจก่อให้เกิดความเข้าใจผิดเกิดขึ้นในการจัดทำสมุดและบัญชี
เอกสารหรือรายการทางการเงินของบริษัท ดังนั้น
การลงรายการทางบัญชีที่ไม่ถูกต้องตรงตามความเป็นจริง
การสร้างหรือการจัดทำตัวเลขทางบัญชีที่ไม่ถูกต้องจึงเป็นสิ่งที่ต้องห้ามโดยเด็ดขาด
กรรมการหรือพนักงานผู้ใดที่มีข้อมูลเกี่ยวกับการทุจริตทางการเงิน หรือการจัดทำบัญชีที่ไม่ถูกต้อง
จะต้องรายงานเรื่องนี้ต่อบริษัทโดยทันที

12. การชมเชย และการลงโทษ

ผู้จัดการทุกฝ่าย/ส่วนต้องดูแล ให้คำแนะนำให้ผู้ใต้บังคับบัญชาของตนให้มีความเข้าใจ
และปฏิบัติตามมาตรฐานและข้อกำหนดในการทำงานที่กำหนดไว้ในแนวทางการปฏิบัติงานนี้
หากปัญหาในการปฏิบัติตามแนวทางในการปฏิบัติงานนี้ รวมทั้งความคิดเห็นและข้อเสนอแนะต่างๆ
ควรจะได้เสนอปัญหา ตลอดจนความคิดเห็นและข้อเสนอแนะดังกล่าวนั้น
ไปยังคณะกรรมการของบริษัท เพื่อพิจารณาและดำเนินการต่อไป

บริษัทจะไม่ยอมให้มีการกระทำที่ผิดกฎหมายหรือผิดจรรยาบรรณเกิดขึ้นอย่างเด็ดขาด
บุคคลใดก็ตามที่ไม่ปฏิบัติตามแนวทางการปฏิบัติงานนี้จะได้รับโทษทางวินัยและอาจจะถูกเลิกจ้าง
ในกรณีมีการทุจริตหรือกระทำความผิดทางอาญา หากหลักฐานเป็นที่ปรากฏชัดแล้ว
บริษัทจะทำการรายงานไปยัง หน่วยงานอื่นที่เกี่ยวข้องทันที

ผู้ถือหุ้น ลูกค้า คู่ค้า คู่สัญญา กรรมการและพนักงานทุกคนสามารถทำการร้องเรียนต่อบริษัท ฯ ได้
โดยที่บริษัทจะทำการตรวจสอบข้อเท็จจริงเมื่อมีการร้องเรียนเกิดขึ้น

บริษัทจะพิจารณาข้อร้องเรียนอย่างตรงไปตรงมา
การกระทำผิดที่ผิดกฎหมายหรือผิดจรรยาบรรณจะได้รับการตรวจสอบอย่างถี่ถ้วน

อย่างไรก็ตาม บริษัทเห็นว่า ไม่ควรมีการส่งบัตรสนเท่ห์ต่างๆ และหากปรากฏว่า
การส่งบัตรสนเทห็นั้นกระทำไปด้วยเจตนาที่ไม่บริสุทธิ์ การร้องเรียนโดยการส่งบัตรสนเทห์ดังกล่าว
อาจถือเป็นการกระทำผิดและอาจมีโทษทางวินัยได้

ข้อมูลทั้งหมดที่ทางบริษัทได้รับจะถูกนำมาพิจารณาอย่างเหมาะสมและปิดเป็นความลับ

ทั้งนี้บริษัทได้เปิดเผยข้อมูลไว้ในรายงานประจำปี แบบ 56-1 และเว็บไซต์ของบริษัท
www.sahacogen.com อย่างไรก็ตาม
หากผู้ถือหุ้นและผู้มีส่วนได้เสียมีประเด็นที่เป็นห่วงเกี่ยวข้องกับความถูกต้องของรายงานทางการเงิน
ระบบการควบคุมภายในที่บกพร่อง หรือการกระทำผิดกฎหมายและผิดจรรยาบรรณ
ผู้ถือหุ้นและผู้มีส่วนได้เสียสามารถติดต่อสื่อสารผ่านกรรมการผู้จัดการที่หมายเลขโทรศัพท์
038-481555 หรือโทรสาร 038-481551 หรืออีเมล์ viroj@sahacogen.com
หรือที่เลขานุการคณะกรรมการตรวจสอบซึ่งรายงานตรงต่อคณะกรรมการตรวจสอบที่หมายเลขโทรศัพท์
038-481555 หรืออีเมล์ pannee@sahacogen.com หรือประธานกรรมการตรวจสอบ โทรศัพท์
038-481555 หรือโทรสาร 038-481551 โดยผลการสอบสวนจะรายงานต่อคณะกรรมการบริษัท
ทั้งนี้ รายละเอียดของผู้แจ้งเบาะแสและข้อร้องเรียนดังกล่าวจะถูกรักษาไว้เป็นความลับของบริษัท
เพื่อคุ้มครองมิให้เกิดผลกระทบต่อผู้แจ้งข้อร้องเรียนดังกล่าว ซึ่งในปี 2555
ไม่ปรากฎว่ามีข้อร้องเรียนจากผู้ถือหุ้นและผู้มีส่วนได้เสียใดๆ

หมวดที่ 4 เรื่อง การเปิดเผยข้อมูลและความโปร่งใส

บริษัทให้ความสำคัญต่อการเปิดเผยข้อมูลที่สำคัญทางการเงินอย่างถูกต้อง ทันเวลา
ตามมาตรฐานการบัญชีและหลักบัญชีที่รับรองโดยทั่วไป
รวมทั้งข้อมูลที่มิใช่ข้อมูลทางการเงินด้วยความโปร่งใสและทั่วถึง โดยการปฏิบัติตามกฎหมาย
กฎเกณฑ์ ข้อบังคับต่างๆ ของสำนักงานคณะกรรมการกำกับหลักทรัพย์และตลาดหลักทรัพย์
ตลาดหลักทรัพย์แห่งประเทศไทย และหน่วยงานอื่นๆ ของรัฐอย่างเคร่งครัด
และติดตามการแก้ไขเปลี่ยนแปลงอย่างสม่ำเสมอเพื่อให้ผู้ถือหุ้น นักลงทุน
ตลอดจนสาธารณชนโดยทั่วไป มีความมั่นใจว่ากฎหมาย กฎเกณฑ์ ข้อบังคับที่บริษัทถือปฏิบัติอยู่นั้น
มีความทันสมัยและ ทำให้เกิดความเชื่อมั่นในการดำเนินธุรกิจ เพื่อเพิ่มมูลค่าให้แก่ผู้ถือหุ้น
ซึ่งผู้มีส่วนเกี่ยวข้องสามารถรับทราบข้อมูลต่าง ๆ ที่จำเป็นต่อการตัดสินใจ
ผ่านช่องทางที่บริษัทได้เปิดเผยไว้ เช่น ในรายงานประจำปี แบบ 56-1
ตลอดจนการเผยแพร่ข้อมูลผ่านทางเว็บไซต์ของตลาดหลักทรัพย์แห่งประเทศไทย www.set.or.th
และเว็บไซต์ของบริษัท www.sahacogen.com
ในการนี้บริษัทยังได้เปิดโอกาสให้ผู้ถือหุ้นและนักลงทุนทั่วไปสามารถซักถามข้อสงสัยต่างๆ
ผ่านช่องทางนักลงทุนสัมพันธ์ของบริษัท ซึ่งได้มอบหมายให้ กรรมการผู้จัดการ
เป็นผู้พร้อมที่จะให้ข้อมูลและข่าวสารตามที่ นักลงทุนและผู้เกี่ยวข้องที่สนใจ
โดยสามารถติดต่อสอบถามได้ที่หมายเลขโทรศัพท์ 038-481555 โทรสาร 038-481551 หรืออีเมล์
viroj@sahacogen.com
เพื่ออำนวยความสะดวกให้ผู้มีส่วนได้เสียทุกกลุ่มสามารถเข้าถึงข้อมูลได้ง่ายอย่างเท่าเทียมกัน
และหลากหลายช่องทางมากขึ้น

และทุกครั้งที่บริษัทมีนโยบายทำรายการที่อาจเข้าข่ายมีความขัดแย้งทางผลประโยชน์
คณะกรรมการตรวจสอบจะเข้าร่วมประชุมและแสดงความคิดเห็น
โดยกรรมการผู้มีส่วนได้เสียจะไม่เข้าร่วมประชุมและไม่ออกเสียงในวาระนั้นๆ
เพื่อให้การตัดสินใจของคณะกรรมการบริษัทและผู้บริหารเป็นไปอย่างยุติธรรมเพื่อประโยชน์ของผู้ถือหุ้นอย่างแท้จริง
เมื่อมีข้อสรุปแล้วบริษัทจะได้แจ้งและเปิดเผยมติที่ประชุมโดยระบุ มูลค่ารายการ คู่สัญญา
เหตุผลความจำเป็น และรายละเอียดอื่นๆ ที่เกี่ยวข้องในการทำรายการดังกล่าว
อย่างถูกต้องครบถ้วนทันเวลาตามหลักเกณฑ์ของตลาดหลักทรัพย์ฯ
นอกจากนี้ยังได้จัดทำรายการสรุปไว้ในรายงานประจำปีและแบบ 56-1

สำหรับกลไกการติดตาม ตรวจสอบและถ่วงดุลอำนาจในการบริหารงานให้มีความโปร่งใสนั้น
บริษัทมีระบบการควบคุมภายในที่ครอบคลุมทั้งด้านการจัดการ ด้านการปฏิบัติงาน และด้านการเงิน
โดยบริษัทได้ให้ความเห็นชอบว่าจ้างบริษัท สอบบัญชีธรรมนิติ จำกัด เป็นผู้ตรวจสอบภายใน
ทำหน้าที่ประเมินการควบคุมภายในตามแนวปฏิบัติที่คณะกรรมการกำหนด
ซึ่งเน้นการตรวจสอบภายในเชิงป้องกันและให้เกิดประโยชน์กับหน่วยงานอย่างเป็นรูปธรรม
ค้นหาสาเหตุที่เป็นต้นเหตุ
และเสนอความเห็นที่จะปรับปรุงให้เกิดประโยชน์อย่างแท้จริงโดยได้รับความเห็นชอบจากหน่วยงานปฏิบัติ
รวมทั้งการเปิดเผยข้อมูลอย่างเพียงพอให้เกิดความโปร่งใสตามแนวทางการกำกับดูแลกิจการที่ดี
โดยรายงานผลการตรวจสอบโดยตรงต่อคณะกรรมการตรวจสอบ

คณะกรรมการบริหารได้มีการติดตามผลการดำเนินงานของฝ่ายจัดการ
โดยกำหนดให้มีการรายงานความก้าวหน้าของผลการดำเนินงานและผลประกอบการของบริษัททุกเดือน
และในกรณีที่กรรมการท่านใดมีการเปลี่ยนแปลงการถือหลักทรัพย์ของบริษัทจะต้องส่งสำเนารายงานการถือหลักทรัพย์ที่ได้ส่งให้กับสำนักงานคณะกรรมการกำกับหลักทรัพย์และตลาดหลักทรัพย์ให้กับเลขานุการบริษัท
เพื่อนำเข้าที่ประชุมคณะกรรมการบริษัทครั้งต่อไป
คณะกรรมการบริษัทยังได้จัดให้มีรายงานความรับผิดชอบของคณะกรรมการบริษัทต่อรายงานทางการเงิน
โดยแสดงควบคู่กับรายงานของผู้สอบบัญชีในรายงานประจำปี
โดยประธานกรรมการและกรรมการผู้จัดการเป็นผู้ลงนามในรายงานดังกล่าว

หมวดที่ 5 เรื่องความรับผิดชอบของคณะกรรมการ

-   โครงสร้างคณะกรรมการบริษัท

คณะกรรมการบริษัท มีจำนวน 13 ท่าน ประกอบด้วย

กรรมการบริษัทที่เป็นผู้บริหาร 6 ท่าน

กรรมการบริษัทที่ไม่เป็นผู้บริหาร 3 ท่าน

กรรมการบริษัทที่ไม่เป็นผู้บริหารและเป็นกรรมการอิสระ 5 ท่าน

บริษัทมีกรรมการอิสระ 5 ท่าน คิดเป็น 38.46% ของกรรมการทั้งคณะ บริษัทมีคณะกรรมการสรรหา
โดยคัดเลือกกรรมการจากผู้ทรงคุณวุฒิที่มีความรู้ความสามารถจากหลากหลายวิชาชีพ มีวิสัยทัศน์
เป็นผู้มีคุณธรรม และมีประวัติการทำงานที่ไม่ด่างพร้อย แสดงความคิดเห็นอย่างอิสระ
โดยคณะกรรมการบริษัทได้กำหนดหน้าที่ความรับผิดชอบของคณะกรรมการทุกชุดไว้อย่างชัดเจน
และมีกรรมการผู้จัดการ ในฐานะฝ่ายจัดการ
ซึ่งได้รับการแต่งตั้งจากคณะกรรมการบริษัทให้มีหน้าที่ดูแลการดำเนินธุรกิจ
บริหารกิจการงานของบริษัท และการปฏิบัติงานของบริษัทให้บรรลุตามวัตถุประสงค์ เป้าหมาย
และสอดคล้องกับนโยบายที่คณะกรรมการบริษัทกำหนด

-   วาระการดำรงตำแหน่งและการไปดำรงตำแหน่งกรรมการที่อื่นของกรรมการ

บริษัท ไม่ได้กำหนดจำนวนวาระการดำรงตำแหน่ง
หรือจำนวนบริษัทที่กรรมการบริษัทแต่ละคนดำรงตำแหน่งในบริษัทอื่น
เนื่องจากบริษัทมีความเชื่อว่าความสามารถทางธุรกิจและความเชี่ยวชาญในเรื่องต่างๆของกรรมการบริษัทไม่ได้ขึ้นอยู่กับจำนวนวาระหรือจำนวนบริษัทที่ดำรงตำแหน่ง
ตราบเท่าที่ยังมีความสามารถอุทิศเวลาให้กับบริษัทได้อย่างเต็มที่
สามารถกำหนดนโยบายให้คำปรึกษาในการแก้ปัญหาต่างๆ
ในการดำเนินธุรกิจได้ตามวัตถุประสงค์ที่บริษัทคาดหวังไว้
และอำนาจในการตัดสินใจในการเลือกตั้งบุคคลเข้าดำรงตำแหน่งกรรมการบริษัทนั้น
เป็นสิทธิของผู้ถือหุ้นโดยตรงที่จะคัดเลือกบุคคลเข้าทำหน้าที่แทนตนในการกำหนดนโยบายและควบคุมบริษัทที่ตนเป็นเจ้าของ

บริษัทได้เปิดเผยรายละเอียดข้อมูลการดำรงตำแหน่งของกรรมการแต่ละคนในบริษัทอื่นไว้ในเอกสารแนบ
1 ของแบบ 56-1 และในรายงานประจำปี ซึ่งปัจจุบันบริษัทมีกรรมการบริษัทจำนวน 2
คนที่ดำรงตำแหน่งกรรมการบริษัท จดทะเบียนมากกว่า 5 บริษัท แต่อย่างไรก็ตาม
บริษัทมั่นใจว่าไม่มีผลกระทบต่อการปฏิบัติหน้าที่แต่อย่างใด
เนื่องจากกรรมการได้อุทิศเวลาในการปฏิบัติหน้าที่ให้กับบริษัทอย่างเต็มที่
โดยได้เข้าร่วมประชุมอย่างสม่ำเสมอทุกครั้ง และทำคุณประโยชน์แก่บริษัทมาโดยตลอด

-   บทบาท หน้าที่ ความรับผิดชอบของคณะกรรมการบริษัท

ภาวะผู้นำ และวิสัยทัศน์

คณะกรรมการบริษัทประกอบด้วยบุคคลซึ่งมีความรู้ ความสามารถ และประสบการณ์หลากหลาย
มีความสามารถเฉพาะด้านที่เป็นประโยชน์กับบริษัท เข้าใจบทบาทหน้าที่ ความรับผิดชอบ มีภาวะผู้นำ
มีการกำหนดวิสัยทัศน์ของบริษัทไว้อย่างชัดเจน
มีความเป็นอิสระในการแสดงความคิดเห็นและตัดสินใจ
กำกับดูแลกิจการของบริษัทให้เป็นไปตามวัตถุประสงค์และเป้าหมายที่ได้กำหนดไว้ให้เกิดประโยชน์สูงสุดต่อบริษัท
และผู้ถือหุ้น มีการบริหารงานโดยการกำหนดภารกิจ เป้าหมาย กลยุทธ์
แผนปฎิบัติงานและงบประมาณประจำปี เพื่อให้บรรลุเป้าหมายที่กำหนดไว้ โดยนำหลักบรรษัท
ภิบาลมาเป็นเครื่องมือในการบริหารจัดการเพื่อเพิ่มมูลค่าให้แก่กิจการและผู้ถือหุ้น

บริษัทกำหนดให้มีคณะกรรมการของบริษัทไม่น้อยกว่า 5 คน (ตาม พรบ. มหาชน)
คุณสมบัติของกรรมการต้องเป็นบุคคลธรรมดา และ

1.  บรรลุนิติภาวะ

2.  ไม่เป็นบุคคลล้มละลาย คนไร้ความสามารถ หรือคนเสมือนไร้ความสามารถ

3.  ไม่เคยรับโทษจำคุก โดยคำพิพากษาถึงที่สุดให้จำคุกในความผิดเกี่ยวกับทรัพย์ที่ได้
    กระทำโดยทุจริตไม่เคยถูกลงโทษไล่ออกหรือปลดออกจากราชการ หรือองค์การหรือ
    หน่วยงานของรัฐ ฐานทุจริตต่อหน้าที่

คณะกรรมการบริษัทมีการติดตามผลการดำเนินงานของฝ่ายจัดการ
โดยกำหนดให้รายงานความก้าวหน้าของ ผลการดำเนินงานและผลประกอบการของบริษัท
และการถือครองหลักทรัพย์ของกรรมการและผู้บริหารทุกคนในการประชุมคณะกรรมการบริษัท

การรวมหรือแยกตำแหน่ง

ประธานกรรมการบริษัทมิได้เป็นผู้บริหารและไม่เป็นบุคคลเดียวกับประธานกรรมการบริหาร
เพื่อเป็นการแบ่งแยกหน้าที่ในการบริหารงาน มีความอิสระจากกัน และถ่วงดุลซึ่งกันและกัน
โดยประธานกรรมการบริษัทได้แสดงบทบาทของผู้นำ
และเป็นผู้ควบคุมการประชุมคณะกรรมการบริษัทให้มีประสิทธิภาพและประสิทธิผล
สนับสนุนให้กรรมการและผู้บริหารทุกคนมีส่วนร่วมในการประชุม ช่วยเหลือ แนะนำ ดูแล
การดำเนินธุรกิจของฝ่ายจัดการ แต่จะไม่เข้าไปก้าวก่ายงานหรือธุรกิจประจำของฝ่ายจัดการ
นอกจากนี้ยังกำหนดขอบเขตอำนาจหน้าที่ของคณะกรรมการแต่ละคณะและของฝ่ายจัดการไว้อย่างชัดเจนสามารถตรวจสอบได้
เพื่อความโปร่งใสในการบริหารจัดการ

เลขานุการบริษัท

บริษัทได้แต่งตั้ง นางพรรณี ฉันทวรลักษณ์ ซึ่งเป็นผู้ที่มีคุณวุฒิและประสบการณ์ที่เหมาะสม
ทำหน้าที่เลขานุการบริษัท โดยมีอำนาจหน้าที่ตามพระราชบัญญัติหลักทรัพย์และตลาดหลักทรัพย์ พ.ศ.
2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551
ดังนี้

(1) จัดทำและจัดเก็บรักษาเอกสาร ดังต่อไปนี้

(1) ทะเบียนกรรมการ

(2) หนังสือนัดประชุมคณะกรรมการ รายงานการประชุมคณะกรรมการ
    และรายงานประจำปีของบริษัท

(3) หนังสือนัดประชุมผู้ถือหุ้น และรายงานการประชุมผู้ถือหุ้น

(2) จัดประชุมผู้ถือหุ้น และการประชุมคณะกรรมการให้เป็นไปตามกฏหมาย ข้อบังคับของบริษัท
    และข้อพึงปฏิบัติต่าง ๆ

(3) เก็บรักษารายงานการมีส่วนได้เสียที่รายงานโดยกรรมการหรือผู้บริหาร

(4) ดำเนินการอื่นๆ ตามที่คณะกรรมการกำกับตลาดทุนประกาศกำหนด

ระบบการควบคุมตรวจสอบภายในและบริหารความเสี่ยง

คณะกรรมการบริษัทให้ความสำคัญต่อระบบควบคุมภายในด้านการดำเนินงาน การเงิน การปฏิบัติงาน
และการกำกับดูแล
โดยมีหน่วยงานตรวจสอบภายในทำหน้าที่ตรวจสอบการปฏิบัติงานของระบบดังกล่าว
รวมถึงระบบงานคอมพิวเตอร์ตลอดจนให้คำแนะนำเพื่อให้เกิดความมั่นใจว่าได้ดำเนินการ
ตามแนวทางที่กำหนดอย่างมีประสิทธิผล
มีความเป็นอิสระสามารถทำหน้าที่ตรวจสอบและถ่วงดุลได้อย่างเต็มที่

บริษัทได้ว่าจ้างบริษัท สอบบัญชีธรรมนิติ จำกัด เพื่อตรวจสอบภายใน
โดยประสานงานกับผู้รับผิดชอบงานตรวจสอบภายในของบริษัท
เพื่อเพิ่มประสิทธิผลในงานตรวจสอบให้ดียิ่งขึ้น
โดยได้นำผลการตรวจสอบไปปรึกษาร่วมกับผู้บริหารของหน่วยงานผู้รับการตรวจสอบและกรรมการผู้จัดการ
เพื่อแลกเปลี่ยนความคิดเห็นเกี่ยวกับข้อเท็จจริงและปัญหาที่ตรวจพบ
พร้อมทั้งมาตรการในการป้องกันและการแก้ไขปรับปรุง
ก่อนรายงานเป็นบันทึกต่อคณะกรรมการตรวจสอบ
และประชุมแลกเปลี่ยนข้อคิดเห็นเกี่ยวกับแนวคิดในการตรวจสอบและผลของการตรวจสอบกับคณะกรรมการตรวจสอบอย่างสม่ำเสมอ

คณะกรรมการตรวจสอบได้พิจารณาว่า หน่วยงานต่างๆ ของบริษัทมีการวิเคราะห์ความเสี่ยงอยู่แล้ว
แต่ควรมีการประสานงานบริหารความเสี่ยงของหน่วยงานต่างๆ อย่างเป็นระบบและต่อเนื่อง
ฝ่ายจัดการจึงได้ว่าจ้างบริษัท ไพร้ซวอเตอร์เฮาส์คูเปอร์ส จำกัด
ประเมินและนำเสนอโครงสร้างระบบการบริหารความเสี่ยงขององค์กร
ผ่านการเห็นชอบของคณะกรรมการเมื่อวันที่ 4 พฤศจิกายน 2551
และมีการจัดตั้งคณะอนุกรรมการบริหารจัดการความเสี่ยงโดยคณะกรรมการบริหารได้นำระบบเข้าใช้งานและมีการปรับปรุงให้มีความเหมาะสมกับองค์กรอย่างสม่ำเสมอ
ทั้งนี้ จะมีคณะกรรมการตรวจสอบทำหน้าที่ประเมินความเพียงพอโดยรวมอีกขั้นหนึ่ง

คณะกรรมการบริษัทมีการบริหารความเสี่ยงตามลักษณะ ความเหมาะสม
และประเภทความเสี่ยงโดยประเมินจากปัจจัยภายใน และภายนอก เพื่อหามาตรการป้องกัน พัฒนา
ปรับปรุง และขยายผลของการพิจารณาความเสี่ยง
ตลอดจนการบริหารความเสี่ยงให้ครอบคลุมทั่วทั้งองค์กร ให้อยู่ในระดับที่องค์กรยอมรับได้
และไม่ส่งผลกระทบต่อการดำเนินงานของบริษัทเป็นสำคัญ

-   การประชุมคณะกรรมการ

คณะกรรมการบริษัทให้ความสำคัญกับการเข้าร่วมประชุมและถือเป็นหน้าที่
เพื่อรับทราบและร่วมตัดสินใจในการดำเนินงานของบริษัท ได้กำหนดการประชุมไว้ล่วงหน้าตลอดทั้งปี
โดยจัดขึ้นทุกไตรมาส เลขานุการบริษัทจะส่งจดหมายเชิญประชุม พร้อมทั้งระเบียบวาระการประชุม
รายงานการประชุมครั้งก่อน และเอกสารประกอบการประชุมให้คณะกรรมการบริษัททราบเรื่อง
เพื่อพิจารณาล่วงหน้าตามระยะเวลาที่กฎหมายกำหนด ในการพิจารณาเรื่องต่างๆ
ประธานกรรมการบริษัทซึ่งทำหน้าที่ประธานที่ประชุมได้เปิดโอกาสให้กรรมการและผู้บริหารแสดงความคิดเห็นได้อย่างอิสระ
ในการประชุมคณะกรรมการบริษัททุกครั้ง ผู้บริหารระดับสูงของบริษัทได้เข้าร่วมประชุม
เพื่อชี้แจงข้อมูลในฐานะผู้เกี่ยวข้องกับปัญหาโดยตรง
และคณะกรรมการบริษัททุกท่านสามารถขอข้อมูลเพิ่มเติมจากผู้บริหารระดับสูง
และเลขานุการบริษัทได้ทุกเรื่อง

เมื่อสิ้นสุดการประชุม เลขานุการบริษัทเป็นผู้มีหน้าที่จัดทำรายงานการประชุม ผ่านการสอบทานจาก
คณะกรรมการบริหาร และจัดส่งให้ประธานกรรมการบริษัทพิจารณาลงลายมือชื่อรับรองความถูกต้อง
โดยเสนอให้ที่ประชุมรับรองในวาระแรกของการประชุมครั้งถัดไป ทั้งนี้
กรรมการบริษัทสามารถแสดงความคิดเห็น ขอแก้ไข
เพิ่มเติมรายงานการประชุมให้มีความละเอียดถูกต้องมากที่สุดได้

รายงานการประชุมที่ที่ประชุมรับรองแล้วจะถูกจัดเก็บอย่างเป็นระบบ ณ สำนักงานบริษัท
และจัดเก็บในรูปแบบเอกสารอิเล็กทรอนิกส์พร้อมกับเอกสารแนบประกอบวาระการประชุมต่าง ๆ
เพื่อสะดวกในการสืบค้นอ้างอิง

-   การประเมินตนเองของคณะกรรมการบริษัท

คณะกรรมการบริษัทมีนโนบายให้มีการประเมินผลการปฏิบัติงานของคณะกรรมการโดยรวมอย่างน้อยปีละ
1 ครั้ง โดยในปี 2555
เลขานุการบริษัทได้จัดส่งแบบประเมินผลการปฏิบัติงานตนเองของคณะกรรมการบริษัทให้แก่กรรมการแต่ละท่าน
ซึ่งครอบคลุมเกี่ยวกับนโยบายคณะกรรมการ โครงสร้างของคณะกรรมการ
และแนวทางปฏิบัติของคณะกรรมการ และคุณภาพการจัดเตรียมและการดำเนินการประชุม
เพื่อเป็นแนวทางในการปรับปรุงการดำเนินงาน
โดยสรุปการประเมินผลของคณะกรรมการทั้งคณะเห็นว่า
การดำเนินการส่วนใหญ่จัดทำได้ดี/เหมาะสมแล้ว โดยมีคะแนนเฉลี่ยอยู่ในระดับดีมาก (86.28%)

-   คณะกรรมการชุดย่อย

  เพื่อให้ผู้ถือหุ้นมั่นใจในการดำเนินงานของบริษัท ว่ามีการดำเนินงานที่โปร่งใสมีผู้กลั่นกรอง
  สอบทานและให้คำแนะนำอย่างรอบคอบ
  คณะกรรมการบริษัทจึงได้แต่งตั้งคณะกรรมการชุดย่อยต่างๆ เพื่อทำหน้าที่ดังกล่าว
  และรายงานผลต่อคณะกรรมการบริษัท คณะกรรมการชุดย่อยในปัจจุบันประกอบด้วย
  คณะกรรมการบริหาร คณะกรรมการตรวจสอบ
  และคณะกรรมการสรรหาและกำหนดค่าตอบแทนโดยมีขอบเขตอำนาจหน้าที่และความรับผิดชอบของคณะกรรมการ
  แต่ละชุดเป็นอิสระกัน เพื่อช่วยในการกำกับดูแลกิจการของบริษัท

-   การพัฒนากรรมการและผู้บริหาร

บริษัทส่งเสริมให้กรรมการและผู้บริหารทุกคนมีโอกาสพัฒนาความรู้
โดยคณะกรรมการบริษัทให้ความสำคัญต่อการเข้าร่วมสัมมนาหลักสูตรที่เป็นประโยชน์ต่อการปฏิบัติหน้าที่กรรมการ
โดยเข้าร่วมอบรมหลักสูตร Director Accreditation Program (DAP), Director
Certification Program (DCP), Audit Committee Program (ACP), Finance for
Non-Finance Director (FND) ซึ่งจัดโดยสมาคมส่งเสริมสถาบันกรรมการบริษัทไทย (IOD)
และหลักสูตรมาตรฐานบัญชีฉบับใหม่ IFRS ตลอดจนการจัดสัมมนาหลักสูตรสั้นๆ
อันเป็นประโยชน์แก่การปฏิบัติหน้าที่ของคณะกรรมการบริษัท และรวมถึงหลักสูตรต่างๆ ที่
สมาคมส่งเสริมสถาบันกรรมการบริษัทไทย (IOD) จะจัดขึ้นอีกต่อไปในอนาคต

บริษัทยังได้จัดทำคู่มือกรรมการให้กับกรรมการใหม่ พร้อมชมวิดีทัศน์ของบริษัท
และการเข้าเยี่ยมโรงไฟฟ้า เพื่อให้กรรมการใหม่ได้ศึกษา ข้อมูลสำคัญของบริษัท
นโยบายในการกำกับดูแลกิจการ จริยธรรมธุรกิจ จรรยาบรรณพนักงาน และกฎระเบียบต่างๆ
ของตลท.และสำนักงานคณะกรรมการกำกับหลักทรัพย์
รวมทั้งเข้าร่วมสัมมนาหลักสูตรที่เป็นประโยชน์ต่อการปฏิบัติหน้าที่กรรมการ
ซึ่งจัดโดยสมาคมส่งเสริมสถาบันกรรมการบริษัทไทย (IOD) นอกจากนี้
คณะกรรมการบริษัทมีการพบปะแลกเปลี่ยนความคิดเห็นกับคณะกรรมการบริษัทและผู้บริหารระดับสูงขององค์กรอื่นๆ
อยู่สม่ำเสมอทั้งในประเทศและต่างประเทศ

-   การตรวจสอบภายใน

คณะกรรมการบริษัทให้ความสำคัญต่อระบบการควบคุมภายในทั้งระดับบริหารและระดับปฏิบัติงาน
มีการว่าจ้างบริษัท สอบบัญชีธรรมนิติ จำกัด ทำหน้าที่เป็นผู้ตรวจสอบควบคุมดูแลด้านการดำเนินงาน
การเงิน การปฏิบัติงาน ระบบงานคอมพิวเตอร์ การใช้สินทรัพย์ของบริษัทให้เกิดประโยชน์
ตลอดจนให้คำแนะนำเพื่อให้เกิดความมั่นใจว่า ได้ดำเนินการตามแนวทางที่กำหนดอย่างมีประสิทธิผล
มีความเป็นอิสระสามารถทำหน้าที่ตรวจสอบและถ่วงดุลได้อย่างเต็มที่ โดยบริษัท
ได้มอบหมายให้นางสาว นัยจันทร์ จงกลวนิช
เป็นผู้ประสานงานกับบริษัทสอบบัญชีธรรมนิติจำกัดและฝ่ายจัดการแต่ละแผนก
เพื่อให้การตรวจสอบเป็นไปตามแผนที่กำหนด พร้อมทั้ง
นำเสนอรายงานผลการตรวจสอบโดยตรงต่อคณะกรรมการตรวจสอบทราบเป็นระยะๆ
อย่างสม่ำเสมอ ดังนั้น นักลงทุนจึงสามารถเชื่อมั่นได้ว่า
บริษัทมีการควบคุมภายในที่รัดกุมเพียงพอที่จะป้องกันและรักษาทรัพย์สินมิให้ได้รับความเสียหายที่อาจเกิดขึ้นจากการใช้
และจำหน่ายโดยมิชอบ หรือกระทำโดยผู้ที่ไม่มีอำนาจอย่างเพียงพอ

-   รายงานของคณะกรรมการ

คณะกรรมการเป็นผู้รับผิดชอบต่องบการเงินรวมของบริษัทและบริษัทย่อย
สารสนเทศทางการเงินของบริษัท ที่ปรากฏในรายงานประจำปีและแบบ 56-1
โดยงบการเงินดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย
โดยเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
และใช้ดุลยพินิจอย่างระมัดระวังและประมาณการที่ดีที่สุดในการจัดทำ
รวมทั้งมีการเปิดเผยข้อมูลสำคัญอย่างเพียงพอ ในหมายเหตุประกอบงบการเงิน

คณะกรรมการบริษัทได้แต่งตั้งคณะกรรมการตรวจสอบ
ซึ่งประกอบด้วยกรรมการที่ไม่เป็นผู้บริหารเป็นผู้ดูแลรับผิดชอบเกี่ยวกับระบบควบคุมภายใน
เพื่อให้มั่นใจได้อย่างมีเหตุผลว่าการบันทึกข้อมูลทางบัญชีมีความถูกต้องครบถ้วนเพียงพอที่จะดำรงรักษาไว้ซึ่งทรัพย์สินและเพื่อให้ทราบจุดอ่อนเพื่อป้องกันไม่ให้เกิดการดำเนินการที่ผิดปกติอย่างมีสาระสำคัญ
ความเห็นของคณะกรรมการตรวจสอบเกี่ยวกับเรื่องนี้ปรากฏในรายงานของคณะกรรมการตรวจสอบซึ่งแสดงไว้ในรายงานประจำปี

คณะกรรมการมีความเห็นว่าระบบการควบคุมภายในของบริษัทโดยรวมอยู่ในระดับที่น่าพอใจ
และสามารถสร้างความเชื่อมั่นอย่างมีเหตุผลต่อความเชื่อถือได้ของงบการเงินรวมของบริษัทและบริษัทย่อย

-   ความสัมพันธ์กับผู้ลงทุน

คณะกรรมการให้ความสำคัญต่อการรายงานและเปิดเผยข้อมูลของบริษัททั้งที่เกี่ยวกับการเงินและข้อมูลทั่วไป
ตลอดจนข้อมูลสำคัญที่มีผลกระทบต่อราคาหลักทรัพย์ของบริษัท ให้มีความถูกต้อง ครบถ้วน เชื่อถือได้
และโปร่งใส โดยจัดกิจกรรม” นักวิเคราะห์ นักลงทุน พบกลุ่มสหพัฒน์” ในงานสหกรุ๊ป ครั้งที่ 16
เมื่อวันที่ 29 มิถุนายน 2555 ณ ศูนย์ประชุมแห่งชาติสิริกิติ์
และมีการเผยแพร่ผ่านช่องทางการสื่อการและเผยแพร่ข้อมูลของตลาดหลักทรัพย์แห่งประเทศไทย
และเว็บไซด์ของบริษัทที่ www.sahacogen.com

บริษัทยังไม่ได้จัดตั้งหน่วยงานด้านผู้ลงทุนสัมพันธ์ แต่ได้กำหนดให้กรรมการผู้จัดการ
ทำหน้าที่ให้ข้อมูลข่าวสารตามที่นักลงทุนและผู้ที่เกี่ยวข้องต้องการโดยสามารถติดต่อได้ที่ คุณวิโรจน์
ธีรวัฒน์วาที ตำแหน่งกรรมการผู้จัดการ หมายเลขโทรศัพท์ 038 481555 หรือ โทรสาร 038
481551 หรือที่อีเมล์ viroj@sahacogen.com

8.5 การดูแลเรื่องการใช้ข้อมูลภายใน

บริษัทมีมาตรการดูแลการใช้ข้อมูลภายใน
โดยกำหนดไว้ในจริยธรรมที่ต้องปฏิบัติต่อบริษัทและผู้ถือหุ้นและกำหนดไว้ในจรรยาบรรณให้กรรมการบริษัท
ผู้บริหาร และพนักงาน ปฏิบัติหน้าที่ด้วยความซื่อสัตย์ มีความรับผิดชอบ
มีวินัยและมีจิตสำนึกที่ดีต่อส่วนรวมและต่อตนเอง
ไม่ใช้ตำแหน่งหน้าที่แสวงหาประโยชน์เพื่อตนเองและ/หรือผู้อื่นโดยมิชอบ
รักษาผลประโยชน์และทรัพย์สินของบริษัท
โดยไม่นำข้อมูลและทรัพย์สินของบริษัทไปใช้เพื่อประโยชน์ของตนเองและ/หรือผู้อื่น
และห้ามกระทำการอันเป็นการสนับสนุนบุคคลอื่นใดให้ทำธุรกิจแข่งขันกับบริษัท ในช่วง 1 เดือน
ก่อนเปิดเผยงบการเงินผ่านทางตลาดหลักทรัพย์ ซึ่งบริษัทได้ประกาศให้แก่กรรมการบริษัท
ผู้บริหารและพนักงาน เพื่อเป็นแนวทางในการปฏิบัติตนในการดำเนินธุรกิจ
และเป็นหลักยึดถือในการทำงาน และเผยแพร่บนเว็บไซต์ของบริษัท

8. 6 บุคลากร

8.6.1 จำนวนพนักงานทั้งหมดของบริษัท มีรายละเอียดดังนี้

  ------------------------------------ ----------------------------------
  สายงานหลัก                            จำนวนพนักงาน

  สายงานบริหาร                          4

  สายงานบริหาร/บัญชีการเงิน                28

  บริหารโครงการ/วิศวกรรม                 5

  สายงานพัฒนา                           6

  สายงานปฏิบัติการ                        9

  สายงานบริหารงานระบบ                   6

  รวม                                  58
  ------------------------------------ ----------------------------------

8.6.2 นโยบายด้านการพัฒนาบุคลากร

บริษัทให้ความสำคัญกับคุณค่าของทรัพยากรบุคคล
เพราะถือว่าบุคลากรเป็นหัวใจสำคัญในการขับเคลื่อนองค์การให้ก้าวไปสู่ความสำเร็จตามวิสัยทัศน์
และพันธกิจของบริษัท ทั้งนี้บริษัทจึงได้มุ่งเน้นส่งเสริมและพัฒนาศักยภาพของผู้บริหาร หัวหน้างาน
และพนักงาน รวมถึงให้ความสำคัญต่อการส่งเสริมคุณธรรม จริยธรรมและพฤติกรรมอันเหมาะสม
โดย

1.  การปลูกฝังค่านิยมร่วมขององค์การ (Core Values)

- ความรู้สึกเป็นผู้ประกอบการ (Entrepreneurship)

- ทัศนคติบวก (Positive Thinking)

- การทำงานเป็นทีม (Teamwork)

- การทำงานเชิงรุก (Proactive)

- ความคิดริเริ่มสร้างสรรค์ (Initiative)

2.  การพัฒนาบุคลากรในระดับบังคับบัญชา (Managerial Competency Development)

ด้วยบุคลากรระดับผู้บริหาร และหัวหน้างาน เป็นหัวใจหลักในการผลักดันองค์กร ดังนั้น
บริษัทจึงได้กำหนดหัวข้อในการพัฒนาด้านการบริหารจัดการแยกตามระดับการบังคับบัญชา
เพื่อให้การปฏิบัติหน้าที่ภายใต้ความรับผิดชอบมีประสิทธิภาพและประสิทธิผลสูงสุด

1.  ระดับผู้จัดการฝ่าย

  - วิสัยทัศน์ในเชิงธุรกิจ

  - ภาวะความเป็นผู้นำ

  - การวางแผนและการจัดการเชิงกลยุทธ์

  - การคิดวิเคราะห์

  - การตัดสินใจ และการแก้ไขปัญหา

  - การมอบหมาย และการติดตามงาน

2.  ระดับผู้จัดการส่วน

  - ภาวะความเป็นผู้นำ

  - การวางแผนและการจัดการ

  - การคิดวิเคราะห์

  - การตัดสินใจ และการแก้ไขปัญหา

  - การมอบหมาย และการติดตามงาน

3.  ระดับหัวหน้าแผนก

  - ภาวะความเป็นผู้นำ

  - -การวางแผนปฏิบัติการ และการควบคุมงาน

  - การคิดวิเคราะห์

  - การตัดสินใจ และการแก้ไขปัญหา

  - การมอบหมาย และการติดตามงาน

4.  ระดับหน้าหน้างาน และวิศวกร

  - ภาวะความเป็นผู้นำ

  - การคิดวิเคราะห์

  - การตัดสินใจ และการแก้ไขปัญหา (เฉพาะหน้า)

  - การมอบหมาย และการติดตามงาน

3.  การพัฒนาบุคลากรเฉพาะตำแหน่ง (Technical Competency)

เพื่อให้การปฏิบัติหน้าที่ของแต่ละส่วนงานมีประสิทธิภาพสูงสุด บริษัฯ
จึงได้เน้นการพัฒนาบุคลากรเฉพาะตำแหน่งหน้าที่ให้มากยิ่งขึ้น
และเพิ่มความสามารถในการปฏิบัติหน้าที่แทนกัน (Rotation) เพื่อเตรียมความพร้อมพนักงาน
สำหรับการรองรับการขยายธุรกิจอย่างต่อเนื่องและรวดเร็ว

นอกเหนือจากการพัฒนาศักยภาพของบุคลากรแล้ว
บริษัทยังคำนึงถึงสภาพแวดล้อมและความปลอดภัยในการทำงานของพนักงาน รวมถึงสวัสดิการต่างๆ
เพื่อเป็นขวัญและกำลังใจต่อพนักงาน บริษัทจึงได้มีการจัดกิจกรรมต่างๆ เช่น
การกีฬาเพื่อเสริมสร้างความสัมพันธ์อันดีระหว่างพนักงานแต่ละหน่วยงาน
การจัดนิทรรศการเพื่อเผยแพร่ความรู้เกี่ยวกับประกันสังคม ยาเสพติด
การจัดตั้งกองทุนสำรองเลี้ยงชีพ รวมถึงงานรื่นเริงในวันสำคัญต่าง ๆ เป็นต้น